text:
पटना। बिहार मे पैघ होटल समूह क धाप पहुंच गेल अछि। राजधानी पटनाक बेली रोड पर ताज समूह जतय जमीन कीन लेलक अछि ओतहि ओबरॉय समूह सेहो राजधानी मे जमीन क सौदा लगभग तय करि लेलक अछि। ओना एकर आधिकारिक पुष्टि नहि भ सकल अछि। पटना मे होटलक धमक क बीच होटल मोर्याक प्रबंधन सेहो सक्रिय भ गेल अछि आ पिछला सप्ताह एकटा पत्रकार सम्मेलन मे दावा केलक जे 1988 मे ओकरा पांच सितारा होटल हेबाक प्रमाण पत्र भेट चुकल अछि, एहन मे इ कहब गलत अछि जे राजधानी मे पांच सितारा होटलक अभाव अछि। ओना एहि दौरान ओ इ नहि साफ केलाह जे 1988 मे जखन हुनका इ प्रणामपत्र भेटल छल तखन को वेलकम समूहक होटल छल आ बाद मे ओहि समूह स अलग भ गेल, एहन मे ओ प्रमाणपत्र जारी रहल बा रद़द करि देल गेल। ओना होटलक संख्या बढबाक आवश्यकता सब जता रहल छथि। राज्य मे पर्यटनक संभावना आ पर्यटकक संख्या कए देखैत राजधानी मे होटलक अभाव जग जाहिर अछि। ओना होलीडे इन ग्रुप पटना मे पहिल पांच सितारा होटल बनेबा मे जुटल अछि। इ होटल 2012 मे बनि कए तैयार भ जाइत।
एहि संबंध मे प्राधिकरणक पदाधिकारीक अनुसार एहि ठाम होटल बनेबा लेल हयात ग्रुप आ ताज ग्रुप सेहो निविदा भरने छलथि, मुदा किछु तकनीकी कारण स हुनकर परियोजना मे देरी भ रहल अछि। ओना होलीडे ग्रुप सबस बेसी निविदा मे राशि भरने छल। पदाधिकारीक अनुसार होलीडे ग्रुप सब महीना बिहार राज्य पर्यटन विकास निगम कए 2.25 करोड़ टका देत। एकर बदला मे निगम ओकरा 300 एकड़ जमीन देलक अछि। एहि योजना कए बिहार मंत्रिमंडल स मंजूरी भेट चुकल अछि। मंत्रिमंडल स मंजूरी भेटलाक बाद निगम आ होलीडे ग्रुपक बीच सहमति पत्र पर हस्ताक्षर सेहो भ चुकल अछि। होलीडे ग्रुप पटना मे होटलक निर्माण क जिम्मेदारी स्थानीय होटल समूह अम्रपाली कए देने अछि, जे 2013 तक इ होटल बना कए तैयार करि देत।


c: text/html

text:
पटना| पटना मे सिटी बस विधिवत शुरू भ गेल। सोमदिन भोर मे यात्रीक भीड देखी निगम प्रशासन गदगद भ गेल। एहि सेवाक निरीक्षण समय समय पर मुख्यमंत्री करैत रहताह। एहि संबंध मे ओ साफ तौर पर कहला जे एहि सेवा क उपयोग ओ एकटा मुख्यमंत्री क रूप मे नहि सामान्य जनताक रूप मे करताह। कोनो सरकारी तामझाम क बिना ओ कहियो असगर बस पर सवार भ जेताह। ओ कहला जे शर्ट-पैंट मे जखन हम एहि बस पर चढ़ब त हमरा के पहचान पाउत? वेश बदलि कए हम यात्रा करब इ बस चालक आ खलासी तय मानि लथि। निगम क खस्ता हाल पर नीतीश साफ तौर पर कहला जे एहि लेल कियो आन नहि जिम्मेदार अछि, खुद निगमक लोक जिम्मेदार छथि। अपन अनुभव सुनबैत मुख्यमंत्री कहला जे अपन भट्ठा ओ खुद बैसेलक अछि। मुख्यमंत्री कहला-हमर आदत छल जे हम विधायक भेलाक बाद सेहो बस स यात्रा करैत रही। एक बेर बिहारशरीफ मे बैठक छल जे बस स विदा भ गेलहुं। बस पटना स बिहारशरीफ विदा भेल। बीच रास्ता मे मजिस्ट्रेट चेकिंग भ गेल। सब यात्री परेशान। बस कए जब्त कैल गेल । बस क कंडक्टर कनि चालक छल। कहलक बस पर विधायक छथि। पहिने त मजिस्ट्रेट साहब ओकरा कहला गेल जे विधायक बस स चलताह, फेर हम जखन अपन परिचय पत्र देखेलहुं त कहल गेल जे -पांच मिनट मे दोसर बस आबि रहल अछि ओहि पर अहां कए बैसा देल जाएत। पांच मिनट मे एकटा खाली बस आबि गेल जे राज ट्रांसपोर्ट छल। निजी बस खचाखच भरल आ सरकारी बस खाली। बुझल जा सकैत अछि जे कोनो डूबाउल गेलनिगम कए। मुख्यमंत्री कहला- निगम क कोना बस नहि चलैत अछि। बस दूरी नापल जाइत अछि अगर बस चलए त घाटा नफा मे बदलि जाएत। निजी बस संचालक एकटा बस कीनलाक तीन साल बाद पांचटा बसक मालिक भ जाइत छथि आ निगम पांचटा बस कीनलाक तीन सालक बाद एकटा बस सडक पर चला रहल अछि। एकरे प्रबंधन कहैत छैक जे निगम मे कतहु नहि देखा रहल अछि।
बिहार मे परिवहन सुविधा कम हेबाक कारण मे सडक क संग संग रंगदारी सेहो रहल अछि। मुख्यमंत्री कहला जे मुख्यमंत्री बनलाक किछु घंटा बाद एकटा आटो वाला हुनका लग पहुंचल आ कहलक जे रंगदारी क कारण ओ अपन धंधा ठीक स नहि करि पाबि रहल अछि। ओ आटो चालक कए सामने अधिकारी कए बजेलथि आ कहला जे किछु टका संग मे ल एकर संग जा कए रेकी करि आउ। जतए जतए रंगदारी मांगल जाए ओतए टका देने जायब। हां नव नोट नहि राखब किया जे आटो ड्राइवर क लग मे टटका नोट नहि होइत अछि। अफसर गेलाह आ रंगदार क रेकी केलथि। अगिला दिन पूरा टीम पहुंचल आओर रंगदारक जमकए धुनाई भेल। एकर बाद स रंगदारी लगभग खत्म भ चुकल अछि।
पटना मे पब्लिक ट्रांसपोर्ट क जरूरत पर मुख्यमंत्री अपन पुरान अनुभव बतेलाह। बात पटना जंक्शन स शुरू भेल आ राजेंद्र नगर पहुंचल। मुख्यमंत्री कहला जे बहुत दिन हम स्टेशन स राजेंद्र नगर आटो मे गेल छी। एहि ठाम पब्लिक ट्रांसपोर्ट क हाल इ अछि जे आटो क ड्राइवर वाला सीट पर बैसब त सामान्य गप अछि। कई बेर हम बैसल छी, किछु ड्राइवर कए एतबो स संतोष नहि होइत छल ओ एकटा आओर सवारी कए हमरा बगल मे बैसा लैत छल। एहि प्रकार स कोनो मे तीन त कोनो मे चारि गोटे आगू क सीट पर बैस जाइत रही। हाल इ छल जे पान-पत्ती क लेल सेहो गाड़ी रुकैत छल बीच-बीच मे। मुदा आशा अछि इ सुविधाक चालू भेला स लोकक कष्ट किछु कम होएत।

robotstxt: allowed

filter: keep


text:
बिहार मे बंद चीनी मिल खुलबाक संग-संग ओहि क्षेत्रक विकास लेल अनेक कार्यक्रम बनाउल जा रहल अछि। सरकारक सहयोग आ बिहारक आधारभूत संरचनाक विकास पर तिरहुत इंडस्ट्री लि. क निदेशक एएन झा स समाद लेल विस्तार स गप केलथि अछि वरिष्ठ पत्रकार विनीत झा ‘उत्पलÓ। प्रस्तुत अछि साक्षात्कारक दोसर कड़ी
अहांक कहब अछि जे चीनी मिल संग अहां बिजली उत्पादन सेहो करब
देखू, सरकार हमरा लोकनि कए बिजली त देत नहि। ओनाओ सरकार जे बिजली समझौताक प्रारूप रखने अछि ओ ककरो मान्य नहि भ सकैत अछि। एहन मे अपन बिजली संयत्र लगैब जरूरी आ मजबूरी दूनू अछि। ओना हम बिहार सरकार कए एकटा मुफ्त मे सलाह देने रही जे योजना आयोग मे अटकल अछि।
केहन सुझाव
हमर सुझाव छल जे कांटी थर्मल कए विकास कैल जाए। ताहि लेल कनाडाक एकटा कंपनी 500 करोड़ लगेबा लेल तैयार अछि, मुदा ओ चाहैत अछि जे संयंत्रक अधुनिकीकरणक संग-संग वितरणक जिम्मा सेहो चाहैत अछि। मुदा सरकार एकरा लेल तैयार नहि अछि, आ वितरणक बिना कोनो बिजली संयंत्र मे कियो हाथ नहि दैत।
मुदा निजी कंपनी किसान कए मुफ्त बिजली देत
मुफ्त बिजलीक प्रयोग सफल नहि भेल। देखू गुजरात मे मोदी सब स टका लैत छथि। चाहे ओ उद्योगपति हुए बा किसान। ककरो कहां दिक्कत अछि। दरअसल सरकार लग एहि समस्याक निराकरण लेल कोनो दृष्टिï नहि अछि।
की भ सकैत अछि
बिजलीक वितरण मे हमरा लोकनि कए मोबाइल क्षेत्र स सिखबाक चाही। लंदन मे बहुत गोटे एहन छथि जे लंदन स बाहर रहैत छथि आ किछु दिन लेल अपन घर जाइत छथि। जखन ओ घर जाइत छथि त हुनकर घर मे बिजली, पाइन आ गैसक कनेक्शन कटल रहैत अछि। दुहारि पर एकटा एटीएम रहैत अछि, ओहि मे आवश्यकतानुसार रिचार्ज केला पर घर मे तीनू चीज उपलब्ध भ जाइत अछि। ने कोनो मीटर रीड करबाक झंझट आ ने कोनो बिल पढ़ेबाक चिंता। इ विचार पिछला साल जखन हमर पुत्र रैयाम मिल देखबा लेल बिहार गेल छलाह त ऊर्जा विभागक एकटा पैघ अधिकारी कए देने रहथि, मुदा ओ असंभव कहि कए गप बदलि लेलथि।
एतबा पैघ योजना मे केतबा रोजगारक सृजन होइत
आब ओ पुरान गप नहि रहल। सब किछु तकनीक पर निर्भर भ चुकल अछि। एहन मे प्रत्यक्ष रोजगारक बहुत संभावना अछि, से हम नहि कहब। हां एहि संयंत्र सब कए लगला स रोजगारक अवसर खूब पैदा होइत। हम टाटा मे सेहो काज केने छी आ बाद मे एस्सार मे सेहो काज केलहुं। दूनू कंपनीक क्षमता एकदम बराबर अछि, मुदा टाटा मे 45 हजार लोक काज करैत अछि, जखन कि एस्सार मे मात्र 3500 लोक नौकरी पर अछि। एकर कारण साफ अछि टाटा पूरान कंपनी अछि आ ओकर आधुनिकीकरण भ रहल अछि, जखन कि एस्सार मे सब किछु नव अछि। एस्सार मे कोनो कर्मचारी तकनीकी मे स्नातक स कम नहि अछि। हमरो मिल मे कम स कम बीटेक केला पर नौकरीक संभावना बनत। किया कि आब एक, दू, तीन आ चारि ग्रेड क कर्मचारी नहि राखल जा रहल अछि। आब मात्र ग्रेड एक कर्मचारी होइत अछि। देखू ने टाटा मे जे वर्क ऑफिसरक दरमाहा अछि ओ एस्सार मे शिफ्ट ऑफिसरक दरमाहा अछि। काज नीक त दरमाहो नीक।
रोजगारक अवसर क कोना सृजन होइत
हम इ काज गुजरात मे केने छी। एस्सार ग्रुपक संयंत्र जाहि ठाम लागल अछि। ओकर एक दिस समुद्र अछि आ दोसर दिस ताप्ति नदी अछि जेकर कछैर मे गाम अछि हलिजा। ओहि गाम मे एकोटा पक्का क मकान नहि छल आ तस्करी मुख्य धंधा छल। सब स पहिने त हमसब सरकार स गप करि कए 10वीं आ 12वीं पास युवा वर्ग जेकरा गाड़ी चलेबाक हुनकर छल ओकरा लाइसेंस दिया ड्राइवर बनेलहुं। फेर कंपनी आ ड्राइवर क बीच अनुबंध भेल जाहि पर बैंक ओकरा सब कए टेंपो स ल कए ट्रक खरीदबा तक लेल ऋण देलक। देखू, जखन संयंत्र लगैत अछि त ओहि ठाम आवासीय परिसर सेहो बनैत अछि। ओकरा लेल सवारीक संग-संग दूध, तरकारी आ अन्य जरूरतक सामान सेहो चाही। हम सब एहि काज लेल तैयार लोक स अनुबंध केलहुं जे बैंक स ऋण त भेटबे करत संग-संग 3500 हजार परिवार सेहो पहिल दिन स ग्राहक बनत। एहि तरहे ओहि गाम क एहन विकास भेल जे आइ ओ बिहारक बहुत शहर स नीक स्थिति मे अछि। ओकरा सब कए कंपनी मे नोकरी नहि छैक, मुदा कंपनी मे रोजगार भेटल अछि।
अहांक कहब अछि जे सकरी कए अहां आओर काज लेल इस्तमाल करब
हां। हम सब मात्र चीनी मिल खोलबा लेल नहि जा रहल छी। ओकर संग-संग बिजली आ एग्रो इंडस्ट्री पर सेहो काज करबाक अछि। मिथिला मे तरकारी, आम, लीची आ माछ काफी मात्रा मे होइत अछि आ भ सकैत अछि। मुदा एकरा रखबा लेल आ बेचबा लेल कोनो ठोस योजना नहि छल। हम सब एहि दिस ध्यान द रहल छी। सकरी मे एकटा कोल्ड स्टोरेज बनत। जेतबा आम, माछ आ लीची पैदा भ रहल अछि चाहब जे मिथिलांचल मे बिका जाए त संभव नहि अछि आ लीची त तीन दिन मे खराब भ जाइत अछि। एहन मे ओकर लेल बाजार तैयार करब सेहो जरूरी अछि।
आ मेडिकल कॉलेज
सकरी मिल लग पहिने जमीन छल। सरकार ओकर 32 एकड़ जमीन मे सकरी औद्योगिक परिसर बना देने अछि। जखन बिजली नहि अछि त उद्योग केना लागत। हमर सरकार स आग्रह अछि जे अगर ओ जमीन हमरा लोकनि कए द देल जाए त ओहि ठाम स्कॉट बा अपोलो स गप भेल अछि, एकटा पैघ मेडिकल कॉलेज खोलल जा सकैत अछि, मुदा सब किछु सरकार पर निर्भर करैत अछि।
बिहार मे आधारभूत संरचना कतेक पैघ समस्या अछि
आधारभूत संरचना क प्रश्न नहि अछि। सवाल दृष्टिïक अछि। हमर संयंत्र रैयाम मे लागत आ हमर सामान सकरी मे रहत। 5000 टीएमटी क्षमता प्रतिदिनक मतलब भेल जे 500 ट्रक रोजाना। आब कहू एहन जे रैयात सकरी सड़क अछि ओ प्रतिदिन एकटा ट्रकक भार नहि सहि सकैत अछि। सरकार मे विभागक एहन चक्कर अछि जे एकटा काज एक विभाग मे त दोसर दोसर विभाग मे। बिजली चाही त बिहार राज्य विद्युत बोर्ड करत। सड़क चाही त पीडब्ल्यूडी। आ ओकर फंड अगिला बजट मे आउत। एग्रो पर गप करू त पहिने त कहत जे चीनी मिल लेल एग्रो इंडस्ट्रीक कोन काज। ओ त कृषि विभाग क जिम्मा अछि। एक गोटे कहलथि जे संयंत्र लगाउ हम प्रधानमंत्री ग्राम सड़क योजना स सड़क बनबा देब। आब कहू आहि योजना स एहन सड़क बनेबाक प्रावधान अछि, जाहि पर गामक छोट-मोट वाहन चलि सकै। ओकर पुलिया पांच सौ ट्रकक भार एक दिन मे सहि सकत। मुदा इ के बुझत। सड़क कए अपग्रेड करबा लेल ओकरा एक विभाग स दोसर विभाग मे स्थानांतरित करय पड़त। ओकर अलग स बजट बनत। आ इ काज आब अगिला मार्च मे संभव अछि। मुख्यमंत्री नीतीश कुमार मार्चक बाद कहियो चुनाव घोषित कए सकैत छथि। एहन मे कोनो काज सरकारी स्तर पर भ सकत कहब मुश्किल अछि।
त केना होयत
एकरा ल कए एक दिन पूर्व नौकरशाह आ सांसद एनके सिंह स गप होइत छल। हमर कहब छल जे रैयाम मिल लगला स पहिने रैयाम सकरी सड़क क दूनू दिस ढावा आ पानक दुकान बनि जाइत। ओकर बाद अहां ओकरा सब पर बुलडोजर चलाइब, से पहिने किया ने टाउन प्लान करि लेल जाए। सिंहक सवाल छल के करत। हमर प्रस्ताव छल जे हमरा अगर कहि त मुफ्त मे बना दी। हम बड़ौदा, थाने आ कोटाक जिला आपदा योजना तैयार केने छी, ताहि स टाउन प्लानिंगक अनुभव भ चुकल अछि। मुदा इ गप आगू नहि बढल अछि।
योजना नहि बनबाक पाछु कोनो खास कारण
हम सब शुरू स गलत करैत रहलहुं। पांच सालक योजना उद्योग जगत मे छोट मानल जाइत अछि आ हम सब देश आ राज्य लेल स्वतंत्र भेलाक बाद स आइ धरि पांच सालक लेल योजना बनबैत छी। आब कहू बिहार सन राज्य लेल पांच सालक योजना कोना सफल भ सकैत अछि। एहन पिछड़ल इलाका लेल त कम स कम 20 सालक योजना बनेबाक आवश्यता अछि। दोसर जे एकटा अधिकारिक सामान्य पोस्टिंग तीन साल आ नेताक कार्यकाल पांच साल। एहन मे के कखन काज शुरू करत आ खत्म करत। हमरा आइ धरि इ बुझबा मे नहि आयल अछि जे आजाद भारतक वार्षिक बजट फरवरी-मार्च मे किया होइत अछि। आब देखू मार्च मे पास बजटक टका जून तक अबैत अछि। तखन बरसातक मौसम रहबाक कारण कोनो काज नहि होइत अछि। काज सितंबर मे शुरू होइत अछि, मुदा दिसंबर मे फेर अधिकारी अगिला सालक बजट बनेबा मे लागि जाइत छथि किया कि राज्य स बजट केंद्र जाइत तखने केंद्रक बजट मार्च तक पास भ सकत। एना करि कए देखल जाए त काज करबा लेल मात्र तीन महीना भेट रहल अछि। लोक कहैत छैक जे टका खर्च नहि भेल खर्च कोना भ सकैत अछि। असल मे भारत बजट जून मे हेबाक चाहि आ बरसातक महीना मे कागजी काज हेबाक चाही तखने टकाक पूरा उपयोग भ सकैत अछि।


text:
पटना। स्वास्थ्य मंत्री नंदिकिशोर कहलथि जे अगिला तीन माह क अंदर राज्य मे प्रत्येक प्राथमिक स्वास्थ्य केंद्र मे चारि टा विशेषज्ञ चिकित्सक कए नियुक्ति कएल जाइत। ओ विधानसभा क सत्र क दौरान एहि गप क जानकारी देलथि। हुनकर अनुसार सब टा चिकित्सक पूर्ण रूप स प्रशिक्षित होएत।
बिहारक मिथिला क्षेत्रकेँ युवा सभ दिनांक 3/01/21 कए मैथिली भाषाक अनिवार्य शिक्षा क लेल ट्वीटर ट्रेंड अभियान चलाओल गेल, जाहि...Read more
सर्वाधिकार सुरक्षित। इसमाद डॉट कॉम मे प्रकाशित सभटा रचना आ आर्काइवक सर्वाधिकार रचनाकार आ संग्रहकर्त्ता लग सुरक्षित अछि। रचना क अनुवाद आ पुन: प्रकाशन वा आर्काइव क उपयोग लेल इ-समाद डॉट कॉम प्रबंधन क अनुमति आवश्यक। प्रबंधक- छवि झा, संपादक- कुमुद सिंह, राजनीतिक संपादक- प्रीतिलता मल्लिक, समाचार संपादक- नीलू कुमारी। वेवसाइट क डिजाइन आ संचालन - जया झा।
हमरा स संपर्क: esamaad@gmail.com


text:
– सुधा देवी।
लेख गरीबक बेटी ❤
एकटा गरीबक बेटी केंँ जीवन अभिशाप तेँ नही कैह सकैत छी पर हँ गरीबक बेटी भेनाई संघर्ष पूर्न जरूर रहैत ऐछ बेटी जन्म तँ लैत ऐछ गरीब घर मेँ पर ओ बेटी अपना लेल कहीयो नै जीबैत ऐछ हमेसा ओ अपन परिवार अपन कुल खनदान के लेल समर्पित रहैत ऐछ बेटी जखन बाल अवस्था मे रहैत ऐछ तँ बेटी स्वाभाव सेंँ चंचल स्वभाव के रहैत ऐछ और बहूत सारा ख्वाव पालैत ऐछ जे हम पढ़ब लिखब उचयशिक्षा प्राप्त करब पैढ़लिख केंँ किछ बनब पर जखन बेटी के ई मेहसुस होईत ऐछ जे हम एक गरीबक बेटी छी हमर जीवन अपन रूचि या हमर सपना सेंँ नही चलत हमरा अपन परिवार के आर्थिक स्थिती के हिसाब सेँ जीवन बितेनाई ऐछ तखन ओ गरीबक बेटी अपन सब रूचि सब सपना के ओ मन मे दफनादैत ऐछ और अपन परिवार अपन माँ अपन भाई बहीन सबमे खुशी ढ़ुढ़य लगैत ऐछ और परिवारे के खुःशी मे खुःश रहैय लगैत ऐछ और जीवन संघर्ष भरल बीतैत छै किछ दिन बाद ओही बेटी के विवाह होईत ऐछ पर गरीबक बेटी केँ नसीब नही बदलैत ऐछ फेर ओहे सपना ओहे ख्वाब ओहे रूचि पर किस्मत क कहा मंजुर जे ओही बेटी के अधुरा सपना पुरा हैत फेर ओही बेटी के बदकिस्मत दस्तक देलक और सब सपना ख्वाब रूचि धरा केंँ धरा रैह गेल और फेर जीवन मे बचपनो से बैरके संघर्ष सुरू भेल गरीबक बेटी केँ जीवन भैर संघर्ष करय परैत छैक कारण ओही बेटी के अपना सेँ ज्यादा अपन कुल खनदान केंँ बेसी चिंता रहैत छै तै ओ हमेसा ईहा सोचैत संघर्ष करैत ऐछ जे चाहे हमरा साथे किछ हूए हम हर परिस्थिती कें सामना कलेब पर हमरा पिता हमरा भाई और हमरा खनदान पर आँच नही आबय और जखन सासूर जाईत ऐछ तँ नैहर सासूर दुनु खनदान के मान सम्मान के चिंता रहैत छै तै गरीबक बेटी अपना लेल नैहर सासुर दुनु परिवार के लेल बेसी जीवैत ऐछ सबसे बेसी लड़की के जीवन मे तखन दुःख बेसी होईत अइछ जखन लड़की के जीवन साथी विपरित भेटजाई और दूनू के सोच मे जमी आँसमा के फर्क हूए कतबो जीवन मे दुःख होईत छै इन्सान बर्दास्त कलैत ऐछ पर दाम्पत्य जीवनक कष्ट असहनिए कष्ट होईत छै तै गरीबक बेटी केँ कहीयो सुःख शाःती नै बेटी के जीवन दुःख.से सुरू होईत ऐछ और जीवन भैर दुःखे लिखल रहैत ऐछ कोनो कोनो बेटी के नसीब अपना अपना इस्वर कर्म के हिसाब सेंँ दुःख या सुःख लिखैत छथिन और जकरा नसीब मे दुःख लिखैत छथिन ओही इन्सान के बजबुत सेहो बना दैत छथिन जे दुःख सैह सकै तैँ हम हर बेटी सेंँ कहैय चाहैत छी दुःख सुःख नसीबक लेख अइछ तै दुःख मे कखनो नै घबराई जहीना सुःख.के हँस के बितबै छी तहीना दुःख.के हँस के काईट लेब तँ दुःख बितेनाई आसान भजायत छै बस जीवन केँ दिल सेँ जीबी अपनो के खुःशी मे खुःश रही तँ अपन खुःशी केँ कमी मेहसुस नै हैत इ कोनो कहानी नै लिखलौ इ हमर आप बिती ऐछ बहुत निक टोपिंक देलौ वन्दना बहीन आहाँ दिल के छुगेल ई टोपिक दिल सेंँ आभार आहाँक ❤💕💓🙏🙏


text:
पिछला चारि वर्ष सँ मैथिली भाषा व मिथिलाक संस्कृति, आर्थिक विकास, कृषिक लचर व्यवस्था मे सुधार आदिक दिशा मे गंभीर अध्ययन करैत सामाजिक संजाल फेसबुक पर आम-जागरुकता मे उल्लेखनीय अभिवृद्धि देखल गेल अछि। एहि जागरुकताक पाछाँ सेहो ओना देक्सी बेसी आ मौलिकता कम छैक, कारण छूछ-जागरुकता किछु युवा मात्र मे देखल गेलैक अछि, ताहि पाछाँ कोनो तरहक जन-समर्थन हेबाक कतहु कोनो उदाहरण एखन धरि नहि देखायल अछि।
२०११ ई. मे कतहु सँ बात उठल जे मिथिला समाज लेल दहेज प्रथा दुश्मन बनि गेल छैक। कतेको गरीब परिवार बेटीक बियाह करिते कर्ज मे डूबि जाइत अछि, जमीन-जथा बिका जाइत छैक, परिवारक माली हालत आरो दयनीय भऽ जाइत छैक। यथार्थ मे सेहो यैह सच छैक जे समाज मे जेकरा जतेक भेटल तेकर ततेक नीक चर्चा होइत छैक, जाहि सँ दहेज बिना लेने या देने बियाह भेनाय उनटे सामाजित प्रताड़नाक शिकार होइत छैक। मोट मे ई मानवताक कोनो दृष्टि सँ प्रशंसाक विषय नहि थिकैक, भाषण देबा घड़ी एकरा सब आपराधिक प्रवृत्ति मे गानैत छैक, लेकिन ओतहि फेर समाज मे एहि व्यवहार केँ, भोज-भात आ बरियाती मे अति-आडंबर केँ सराहना कैल जाइछ। तैँ किछु युवाजन ‘दहेज मुक्त मिथिला’ बनबैत गाम-गाम केँ एहि आडंबर सँ मुक्त करबाक संकल्प लैत अछि आ शुरु करैत अछि अपना तरहें प्रयास। न्युजपेपर सँ लैत इन्टरनेट मे हंगामा मचि जाइत छैक। लोकक मस्तिष्क मे प्रश्न-विषय सब प्रवेश करैत छैक। अभियानक भरपूर सराहना होइत छैक। लेकिन जाहि स्तर पर धरातल पर खास मिथिला मे एकरा उतरबाक चाही से लोकसमर्थनक अभाव मे नगण्य रहैत छैक। तखन तऽ युवाजन मे मानसिकता मे प्रवेश कैल क्रान्ति केँ के रोकि सकैत अछि, तैँ नहि पूर्णत: तऽ अंशत: ई आन्दोलन अपन गति जरुर पकड़ने छैक।
२०१२ ई. मे बिहार १०० वर्ष पूरा केलक। बिहार सरकार राज्य गीत बनाकय प्रकाशित केलक ‘ऐ भारत के कंठहार…’ आ एहि मे कतहु सँ मिथिलाक पौराणिक-ऐतिहासिक-समकालीक योगदानक उल्लेख तक नहि कैल गेल। स्वाभाविके रूप सँ मिथिलाक अस्मिता पर स्वाभिमान निर्माण कएनिहार युवाजनकेँ ई बात बहुत अखरलैक। ओतय सँ शुरु भऽ गेल ‘मिथिला राज्य’ केर निर्माण हेतु प्रयास। पूर्व मे लागल वरिष्ठ अभियानी लोकनिक दशकोंक प्रयास केँ युवाजनक संङोर सँ आरो सशक्त बनेबाक प्रयास सेहो कैल गेल। लेकिन ओतहु आपसी घमर्थन आ सब अपने-आप मे बड़का नेता – विजनरी सोशियल साइंटिस्ट, दोसराक बात कियैक मानब, नेता कियो असगरे कियैक बनि जायत, नेता बनबे किया करत, कहीं नेता नहि बनि जाय, आदि अनेको आपसी-आशंका मे बानर जेकाँ चिकन खूटा पर २ मीटर चढिकय २ मीटर निचाँ पिछरैत परिणाम ढाक केर तीन पात जेकाँ – जतय छलहुँ ततहि छी, ताहि मे ई आन्दोलन घोंसिया गेल। हँ, तखन राजनीतिकर्मी किछु प्रखर पुत्र धरि एहि बात केँ अपन एजेन्डा मे समेट लेलनि अछि आ चुनाव २०१५ मे ई मुद्दा जोर पकड़ि लेत से अवस्था एहि सब प्रयास सँ बनि गेल अछि। प्रक्रिया थिकैक, चलि रहल छैक।
एम्हर फेसबुक केर भूमिका बहुत मामिला मे सकारात्मक भेल अछि तऽ बहुत मामिला मे नकारात्मकता केँ सेहो ग्रहण केलक। यथा – उपरोक्त आन्दोलनक शुरुआत देखि किछु कचैल आ अपूर्ण मस्तिष्कक युवा सब आपसी एकता केँ सुदृढ करबाक स्थान अपन घोंघाउजी प्रवृत्ति सँ नव-नव आन्दोलनक घोषणाक अंबार लगा देलक। एहन कोनो दिन नहि जाहि मे कोनो नवका आन्दोलनक समाचार फेसबुक पर नहि आबैत हो। एहेन कोनो महीना नहि जाहि मे नवका चारि गो संस्था नहि बनैत हो। एहेन कोनो समय नहि जाहि मे मिथिला आ मैथिलीक मुद्दा धरि नेता बनबाक सपना कतेको कचैल द्वारा अनुपालन नहि कैल जा रहल हो। अरे भाइ! आन्दोलन लेल दृष्टिकोण चाही आ ताहि अनुरूपे साधन चाही, तेकर संयोजन बिना केवल घोषणा कय देनाय, एकरहि नाम पड़ि गेल ‘फूकास्टिंग’। फेसबुक सँ फूकास्टिंग मे सबसँ बेसी माहिर दरभंगा आ मधुबनीक युवा जे अधिकांश दिल्ली आ नोएडा मे जीविकोपार्जन कय रहल अछि ओ सब लागल अछि। दोख ओकर नहि छैक, दिल्लीक हवा मे राजनीति छैक। ताहि पर सँ एकटा स्थान छैक ‘जन्तर-मन्तर’। ओहि जन्तर-मन्तर सँ एकटा नवका पार्टी आ तेकर अप्रत्यासित सफलता सँ बनल दिल्ली सरकार – ई सब अफीम जेकाँ मिथिलाक हृदयकेन्द्र दरभंगा-मधुबनीक दिल्ली प्रवासी युवा पर पड़ैत छैक। एहि मे किछु एहेन लोकक बैकप रहैत छैक जेकरा अपना क्षेत्र सँ टिकट लेबाक लेल पार्टी केँ देखेबाक रहैत छैक जे देखू हम कतेक पैघ मुद्दा पर काज कय रहल छी। मिथिला राज्यक माँग गृह मंत्रालय द्वारा संज्ञान मे लेल जेबाक कारणे आ एक अति प्राचिन संस्था द्वारा रूटीन मे पार्लियामेन्ट सेशन ओपनिंग डे पर आयोजित एक-दिवसीय अनशन मे सहभागी बनि फोटो खिचेबाक नीक अवसर भेटैत ‘राज्य आन्दोलनी’ बनब आसान छैक। आगू-पाछू फेर फैक्ट्री मे कार्यरत ओ युवा कतेक कय सकतैक। तथापि, फुर्सतक समय हाथ मे मोबाइल, ताहि पर फेसबुक, लिखय मे कि जाइत छैक। चलू लिखू! गाम छुट्टी मे जायब ताहि समय ‘जनजागरण अभियान’ चलायब। रवि दिन मार्च करब। रवि दिन धरना करब। छुट्टीक दिन थिकैक। ओनाहू घर मे बैसल कि करब। यैह सब थिकैक दिल्ली सेट मिथिला आन्दोलन।
आइ करीब ५ दिन भेलैक अछि, भारत सरकार द्वारा १०० स्मार्ट सिटी बनेबाक परिकल्पना पर घोषणा भेलैक जे फल्लाँ-फल्लाँ शहरकेँ स्मार्ट सिटी बनायल जायत। एहि मे दरभंगा नहि पड़लैक। एहि मे संपूर्ण उत्तर बिहारक एकमात्र नगर ‘मुजफ्फरपुर’ पड़लैक, सेहो छपरावासी एक विधायक सुरेश शर्मा आ बिहार सरकारक संबंधित मंत्रालयक विशेष कृपा सँ। मंत्री वेंकैया नायडू सँ पूर्वहु यदि कियो भेंटघांट करैत, बिहार सरकारक संबंधित मंत्रालयक समक्ष एहि लेल प्रतिनिधिमंडल पठबैत आ दरभंगा केँ कियैक स्मार्ट सिटी बनायल जाय ताहि तरहक अवधारणा पत्र सौंपैत यदि प्रयास केने रहितैक तऽ एकटा बातो… एतय तऽ विधायक, सांसद, आ फूकास्टर नेता केकरो आपस मे कोनो तालमेल तक नहि छैक आ बस आपसे मे एक-दोसर केँ गरियाबैत छैक, काजक पहर बितलाक बाद सब नेतागिरी करय लेल अपन-अपन नाम सँ न्युज १०० टाका या पन्नीवला दारूक नजराना दैत स्थानीय पत्रकार सँ पेपर मे छपबाबैत छैक, तेकर बाद शुरु करैत छैक ‘फूकास्टिंग’ पेपर कटिंग संग अपन लंबा-चौड़ा दाबी करैत। हौ बाबु! एना मे दरभंगाक कि विकास हेतैक? जेहो किछु रहैक से १०० वर्षक बिहारी औपनिवेशिक राज्य मे बर्बाद टा भेलैक। लाभ कि?
नेताक बात तऽ एक भेल। बुद्धिजीवी आ समाजसेवी कतय हेरायल छैक? प्रश्न इहो उठैत छैक। हम स्वयं मूल दरभंगावासी छी। एक-एक गाम आ एक-एक ठामक दशा सँ अवगत छी। राजनीति आ काजनीति मे एतुका जनताक विश्वास उठि गेल छैक। खाली नेता अपन जातिक लोक हेबाक चाही। समाज जाति-पाति आ अगड़ा-पिछड़ा मे पूर्ण विखंडित छैक। केकरो ई सुधि नहि छैक जे राज्य कि थिकैक, लोकक मौलिक अधिकार कि छैक, कतय अधिकार पर दमन भऽ रहल अछि…. राज्य सरकारक अंग शासन-प्रशासन दुनू मिलिकय खूब लूटि रहल अछि, जनताकेँ एहि सबसँ कोनो सरोकार नहि छैक। वैह लूटनिहार सबकेँ बखरा लगबय मे जखन झगड़ा-झाँटी भेल तखन उठिकय ठाढ भेल, आपस मे लड़ल आ ताहि लड़ाई मे अपन दियाद-वादक संग किछु चमचा-बेलचारूपी जनताक समर्थन पर दाबी ठोकैत काज यानि अपन हिस्सा-बखरा लेल संघर्ष आगू बढेलक। बुद्धिजीवी आ समाजसेवी सब चुपचाप मूक-दर्शक बनिकय ई घोर कलियुगी शासन देखि मनेमन जनक-विदेह केँ सुमिरैत दिन कटैत रहैत छथि। एम्हर लोक बेसी आतूर अहु लेल नहि होइत छैक जे बेटा-संतान कतहु बाहर दु गो पाइ कमेबे करैत छैक, कट्ठा-दु-कट्ठा जमीन छैक ताहि मे खेती-पाती सँ सेहो दालि-रोटी भेटिये जाइत छैक… तखन के बुझू जे हरमाजक काज मे पड़य। यैह अवस्था मे नेता सँ लैत प्रशासनक लोक सब मिथिला मे शान्तिपूर्ण लूट-तमाशा कय रहल अछि। एहना मे मिथिला राज्य होइक तैयो वैह, बिहार छैक तैयो वैह, बंग रहैक तैयो वैह! कि फर्क पड़ैत छैक!
आब देखबाक अछि जे वर्तमान फूकास्टिंग आन्दोलन जाहि मे एखन धरि मिथिला स्टुडेन्ट युनियन आ मैथिल मंचक संग किछु बिना संस्थेक संस्थाधारी नामधारी लोक सबहक नाम जुड़ि गेल अछि, एकर कि परिणाम निकलैत छैक। सांसद कीर्ति आजाद सेहो पेपर मे ‘बिफरे’ आ ‘अपने दलकी सरकार से असंतोष और आक्रोश जाहिर किये’ खानापूर्ति कइये लेलनि। आर, फूकास्टिंग आन्दोलन कहियो दरभंगिया जनताक ताश-तारी मे मस्ती सँ ऊपर जइयो नहि सकैत अछि, तथापि क्रान्ति कखन आ कोना सुलैग जायत ई कहनाय मोसकिल अछि। जय मिथिला!!


text:
अपने क' बता दी कि गया जिलाक बाराचट्टी प्रखंडक सुदूरवर्ती इलाक जता पुलिस बल अप्पन वाहन सभसँ नहि पहुंच सकैत अछि, ओहि इलाका मे नक्सली सभक द्वारा मौतक खेती कायल जायत अछि। ओतहि ऊपरी गोहिया गामक बात करी तेँ ई गाम पहाड़क तलहटी मे बसल अछि। एहेन इलाकाक फायदा उठा नक्सली सभ एहिठाम अफीमक खेती करैत अछि।
नक्सली सभ अप्पन संगठन क' आर्थिक रूप सँ मजबूत करबाक लेल अफीमक खेती ग्रामीण सभसँ करबैत अछि। चुकी जाहि जगह पर अफीमक खेती कराओल जायत अछि ओहिक आस-पास कोनो गाम नहि होयत अछि। पुलिस बल क' पहाड़ पर चढ़ैत देख देख अफीमक खेतीक देखरेख करनिहार सेहो पड़ा जायत अछि।


text:
दरभंगा[प्रणव कुमार चौधरी] दरभंगा में रवि दिनक दिन खून स लथपथ भ गेल। तेज गति स बसक सामने अचानक एगो बाइक आइब गेल।
ओही बाइक के बचेबाक क्रम में बसक संतुलन बिगैर गेल और उ 10 फीट नीचा गड्ढ़ा में जाक गिरल। देखैत-देखैत घटनास्थल पर चीख-पुकारक खलबली मैच गेल। जखन तक स्थानीय लोग यात्री के बाहर निकैलतैथ, ताबे धैर दू गोटाक मौत भ चुकल छल। बाद में इलाजक दौरान एगो और यात्री केर मौत भ गेल।यी दुर्घटना बिहार राज्यक दरभंगा जिलाक बहेड़ी-बहेड़ा पथ पर शंकर लोहार चौकक पास रविवार के दुपहर में भेल।
प्राप्त जानकारी केर मुताबिक बिरौल प्रखंडक शाहपुर स लहेरियासराय जा रहल एगो बस शंकर लोहार चौकक नजदीक गड्ढ़ा में पलैट गेल। बस केर सामने अचानक एगो बाइक आइब गेल, बाइक बला के बचेबाक क्रम में चालक अप्पन संतुलन खो देलैथ और यी हादसा भ गेल।
शोरगुल सुइनक पहुंचल आसपासक लोग सब बस के शीशा तोइड़क यात्री सबके बाहर निकलैथ। मूदा,एहिके पहिले मौका पर ही दु गोटाक मौत भ गेल छल। मृतक में एगो केर पहचान मो. लड्डू (35) के रूप में कैल गेल अछि, जखन कि दोसरक पहचान अखन तक नैय भ सकल हन। दुर्घटना में घायल भेल बसक संवाहक मुकेश मंडल (40) के सेहो इलाजक दौरान प्राथमिक स्वास्थ्य केंद्र में मौत भ गेल। ओतैय अन्य एगो के डीएमसीएच ल जाय समय रास्ता में भ दम तोइड़ देदैथ। हालांकि पुलिस मौका पर पहुंचक घायल सबके अस्पताल में भर्ती करेलैथ यै।
दुर्घटना में करीब तीन दर्जन यात्री घायल भेलैथ यै, जेहिमे तीन गोटाक हालत नाजुक अछि। बताओल जा रहल अछि कि बस ओवरलोड छल।जेहिमे करीब सौ लोग सवार छेलैथ। ओतैय एसएसपी घटनाक पुष्टि करैत कहलैथ कि मरैय बला और घायल स्थानीय लोग सब छैथ।


text:
पटना : राष्ट्रीय जनता दल (राजद) अध्यक्ष एवं बिहारकेँ पूर्व मुख्यमंत्री लालू प्रसाद यादव मुम्बई स्थित एशियन हार्ट इंस्टीट्यूट सँ छुट्टी भेटला उपरांत आय पटना पहुँचि गेलाह अछि। विदित हो जे काल्हि लालू केर दोसर झटका लागल छलनि। पहिल झटका ओहिसमय लागलनि जखन झारखंड उच्च न्यायालय हुनक अंतरिम जमानत रद्द कय देलकइन्ह संगहि 30 अगस्त धरि समर्पण करबाक लेल कहलकैन्ह। ओतहि काल्हिए प्रवर्तन निदेशालय (ईडी) पूर्व रेलमंत्री लालू प्रसाद, हुनक पत्नी राबड़ी देवी आओर पुत्र तेजस्वी यादव समेत अन्य लोकक खिलाफ 2006 में आईआरसीटीसी होटल टेंडर मामिलामे आरोप पत्र दाखिल कयने छल।
जनतब हो जे लालू प्रसाद यादव केँ मई मासमे ईलाजक हेतु छह सप्ताह वास्ते अंतरिम जमानत प्रदान कयल गेल छल जकरा बाद उच्च न्यायालय अहि जमानत केँ बढ़ा देने छल। चारा घोटालाक एक मामिलामे दिसंबर 2017 केँ दोषी करार देलाक पश्चात लालू राँची केँ बिरसा मुंडा सेंट्रल जेलमे राखल गेल छलाह। हुनका जनवरी आ मार्च 2018 में दू टा अन्य मामिलामे सेहो दोषी ठहराबैत 14 बरिख जेलक सजा देल गेल छलनि। साल 2013 में चारा घोटालाक मामिलमे पहिलबेर दोषी ठहराबैत हुनका 5 बरिखक जेलकेँ सजा सुनाओल गेल छलनि।
कि छैक आईआरसीटीसी होटल टेंडर मामिला
साल 2004 सँ 2009 केर मध्य रेलमंत्री रहैत लालू प्रसाद यादव रेलवे केँ पुरी आओर राँची स्थित बीएनआर होटलक रखरखाव आदिक वास्ते आईआरसीटीसी केँ स्थानांतरित कयने छलाह। सीबीआई केर मोताबिक, नियम-कायदा केर ताक पर राखि रेलवेक ई टेंडर विनय कोचर केँ कंपनी मेसर्स सुजाता होटल्स केर देल गेल छलैक। आरोपक मोताबिक, टेंडर देल गेलाक बदला 25 फरवरी, 2005 केँ कोचर बंधु पटनाके बेली रोड स्थित तीन एकड़ जमीन सरला गुप्ता केर कंपनी मेसर्स डिलाइट मार्केटिंग कंपनी लिमिटेड केँ बेचि देलक, जखनकि बाजारमे ओहि जमीनक दाम बेसी छलैक। जानकारीके मोताबिक, अहि जमीन केँ कृषि जमीन कहिकय सर्कल दाम सँ बड्ड कममे बेचिकय स्टाम्प ड्यूटीमे सेहो गड़बड़ी कयल गेलैक। बादमे 2010 सँ 2014 केँ मध्य अहि बेनामी सम्पति केँ लालू प्रसादक पारिवारिक कंपनी लारा प्रोजेक्ट केँ मात्र 65 लाख टाकामे दs देल गेलनि, जखनकि उक्त समय ओहिकेर बाजारमे दाम सम्भवतः 94 करोड़ टाका छलैक।
विदित हो जे सुशील कुमार मोदी आरोप लगौलनि अछि जे अहि जमीन पर पटना केँ सबसँ नमहर शॉपिंग मॉल बनाओल जा रहल अछि।
#पटना # सरेंडर #लालू यादव #मैथिली समाचार


text:
जम्मू कश्मीर पुलिसक महानिदेशक शेष पॉल वैद्य कहलनि कि जैश-ए-मोहम्मदक ई आतंकवादी दुलांजा उरी इलाका मे घुसपैठ करबाक कोशिश क' रहल छल। जम्मू-कश्मीर पुलिस, सेना आओर सीआरपीएफ केर संयुक्त कार्रवाई मे सभ आतंकवादी केँ माएर गिराओल गेल।
एहिसँ पहिनो जम्मू-कश्मीर मे सुरक्षाबल शनि दिन आतंकवादी सभक एक बड़का साजिश केँ नाकाम केना छल। आशंका जताओल जे रहल अछि कि एहि आईईडी क' सुरक्षाबल सभक कुनु काफिला पर हमलाक उद्देश्य सँ लगाओल गेल छल। श्रीनगर मे सीआरपीएफ केर कमांडिग ऑफिसर राजेश कुमार कहलनि कि सुरक्षा एजेंसि सभकेँ भोर करीब 3 बजे श्रीनगर-बारामूला हाइवे पर आईईडी केर मौजूदगीक सूचना भेटल छल।


text:
केवटी । मिल खुलबाक बाट ताकिरहल पथरायल आंखि मे रोशनी जगल अछि। बंद पड़ल रैयाम चीनी मिल क चालू हेबाक प्रक्रिया शुरू भ गेल। हस्तांतरण क लेल विगत 10 फरवरी कए तिरहुत इंडस्ट्रीज लिमिटेड द्वारा 91 लाख 10 हजार क ड्राफ्ट प्रिंसिपल सेक्रेट्री गन्ना उद्योग विभाग बिहार सरकार कार्यालय मे जमा भेलाक उपरांत कंपनीक प्रबंध निदेशक प्रदीप कुमार चौधरी शिवरात्रि क शुभ अवसर पर रैयाम पहुंचलाह आ चीनी मिल क निरीक्षण करि मिल क भूमि क स्थिति क जायजा लेलथि। एहि क्रम मे प्रबंध निदेशक चौधरी मिल परिसर मे तत्काल इजोत अनबा लेल जेनरेटर लगेबाक निर्देश देलथि। संगहि गन्ना तौल मशीन क मरम्मत आ क्षमता बढ़ेबा लेल कार्रवाई शुरू केलथि। दोसर दिन सुरक्षा व्यवस्था क पुख्ता इंतजाम क लेल सेहो पहल प्रारम्भ कैल गेल अछि। चौधरी मिल क करीब 68 एकड़ प्रांगण सहित विभिन्न पंचायत मे पड़ल मिल क जमीन क संबंध मे मिल क कार्यालय सचिव गणपति मिश्र स जानकारी लेलथि। कार्यालय सचिव मिश्र संबंधित जमीन क ब्योरा आ नक्शा प्रबंध निदेशक कए देलथि। प्रबंध निदेशक मिल मे गन्ने क पेराई क लेल उन्नत किस्म क गन्ना क लेल एक हजार एकड़ भूमि क चयन क लेल पांच किमी क अंदर क किसान क चयन क लेल प्रक्रिया शुरू करि देलथि अछि। प्रबंध निदेशक कहला जे किसान कए नीक किस्म क बीज उपलब्ध करेबाक पहल आइ स शुरू करि देल गेल अछि।
दोसर दिस रैयाम चीनी मिल क निवर्तमान जीएम एसएन लाल रकम जमा हेबाक पुष्टि करैत कहला जे रैयाम चीनी मिल क हस्तांतरण क राशि 9 करोड़ 11 लाख, गन्ने उद्योग लगेबा लेल आ सकरी लेल 18 करोड़ 25 लाख, फूड प्रोसेसिंग स संबंधी इंडस्ट्रीज लगेबा लेल निर्धारित अछि। रकम बिहार सरकार क खजाने मे जमा भ रहल अछि। एहि दौरान निर्देशक राजेश चावला आ अशोक चौधरी सेहो मौजूद छलाह।


text:
नवका- पुरनका लेख सर्च करु...
पूजा धरि फ्री मे फिल्म
बिहार के स्कूली छात्र सभ के लेल एकटा नीक खबर अछि. पूजा के दौरान स्कूली विद्यार्थी सभ के फ्री मे फिल्म दिखाएल जाएत. मुदा एहि मे कनि निराशाजनक खबर सेहो अछि जे ई फिल्म मात्र चारिएटा शहर के नेना-भुटका देख पएताह. चारि टा शहर अछि मुजफ्फरपुर... भागलपुर... पटना आओर गया. एहि चारु शहर मे बाल फिल्म महोत्सव कएल जाएत. ई बाल फिल्म महोत्सव भरि अक्तूबर चलत. मुदा सरकार के चाहि छल जे भने किछ आओर सनय लगैत... हर जिला मे बाल फिल्म महोत्सव होबाक चाही छल. एक त आस-पास के सिनेमा हॉल मे बाल फिल्म लागैत नहि अछि दोसर सरकार तरफ सं दिखाएल जा रहय अछिओ त ओ सिर्फ चारि टा शहर मे. कोनो बात नहि शुरुआत भेल अछि. सरकार के कोशिश आगां दोसर शहर मे दिखाबय के सेहो होएत एहन उम्मीद करबाक चाही.
बाल फिल्म महोत्सव पटना मे 6 सं 10 अक्तूबर धरि... गया मे 12 सं 16 अक्तूबर धरि... मुजफ्फरपुर मे 19 सं 23 अक्तूबर धरि आओर भागलपुर मे 26 सं 30 अक्तूबर धरि आयोजित कएल जाएत. शहर के सिनेमा हाल मे पहिल दुटा शो स्कूली छात्र के लेल फ्री रहत. स्कूली आईकार्ड राखय वाला छात्र सं टिकट नहि लेल जाएत. आ फेर स्कूल के तरफ सं टीचर के संग गेल विद्यार्थी सं पाई नहि लेल जाएत. एहि बारे मे आओर जानकारी प्रशासन के तरफ सं स्कूल सभ मे भेजल जाएत. त चारु शहर के धिआ-पुता सभ तैयार भ जाउ नीक-नीक बाल फिल्म देखय लेल.
हमर ईमेल:-hellomithilaa@gmail.com
सदस्यता लें टिप्पणियाँ भेजें (Atom)


text:
नवका- पुरनका लेख सर्च करु...
एक वोट करय चोट
अपराधी... आतंकी... नक्सली के राजनीतिक संरक्षण मिलय लागल अछि. सरकार के एहि सं लड़य लेल मजबूत इच्छा शक्ति के जरूरत अछि. मुदा वोट बैंक के राजनीति के कारण सरकार ओहि इच्छाशक्ति के देखा नहिं पाबैत अछि. कुर्सी जाय के डर के कारण कोनो कार्रवाई नहिं होएत अछि. ओना चुनाव के समय नेता जी सभ के भाषण सुनिऔं लागत... भ्रष्टाचार... आतंक... अपराध के खिलाफ ओ सभ सं जोरदार ढंग सं लड़ि सकैत छथि. मुदा भाषण के बाद सभ ओहिना के ओहिना. आई त इहो कहल जा रहल अछि राजनीति अपराधी... काला धंधा करय वाला... अपहरण करय वाला... दलाल... तस्कर... गुंडा-डकैत के अड्डा बनल जा गेल अछि. वोट पाबय लेल बूथ कब्जा ... पाई बांटनाय... शराब... ताड़ी पिलानाय... झूठ वादा करनाय जे सभ होएत अछि करय छथि.
शुरू मे नेता सभ अपन दबंगई... वर्चस्व... बूथ कैपचरिंग के लेल अपराधी सभ के अपना संग जोड़लाह. मुदा जखन ओहि अपराधी सभ के लागल जे जखन ओ नेता जी के जीता सकय छथिन्ह त खुद किएक नहिं जीत सकैत छथि. बस ओहो सभ चुनाव लड़य लगलाह आओर जीतय लगलाह. पहिने बूथ कैपचरिंग बेसि होएत छल मुदा आब वोटिंग मशीन... ईवीएम अएला के बाद निष्पक्ष आओर स्वतंत्र मतदान होए लागल अछि. इक्का-दुक्का मामला के छोड़ल जा सकय अछि.
आई हाल ई भ गेल अछि जे नीक लोक राजनीति मे आबय नहिं चाहय छथिन्ह. चुनाव लड़य मे एतेक खर्च भ जाएत अछि जे आम लोक के सामर्थ्य के गप्प नहिं रहि गेल अछि. असल मे देश के विकास के लेल राजनीति मे नीक... ईमानदार लोक के होनाय बहुत जरूरी अछि. मुदा जखन सेवा भावना राखय वाला नेता के जगह बाहुबली... अपराधी प्रवृति के लोक कुर्सी संभालय लगताह त देश के कि हाल होएत ओकर भगवाने मालिक अछि.
ओना अपराधी सभ के चुनय लेल अपना लोक सभ सेहो कम जिम्मेदार नहिं छी. हम ही सभ न वोट द कS हुनका जीताबय छिएन्हि. अगर हम सभ वोटर जागरूक भ एहन दागी लोक के वोट नहिं दी त हिनकर चरण संसद... विधानसभा के नापाक नहिं क सकत. अहांक लेल ई नीक मौका अछि. जे अपराधी... बाहुबली लोक चुनाव मे ठाड़ छथि हुनका खिलाफ अभियान चलाउ... हुनका वोट नहिं देबय लेल लोक के जागरुक करु... नीक लोक के चुनु. फेर किनका वोट देबय से के देखत... अहांक वोट देबय काल ओ बाहुबली नहिं रहत. जे साफ-सुथरा व्यक्तित्व वाला उम्मीदवार छथिन्ह... जे विकास करय वाला लोक लगय छथि हुनका वोट द अपराधी के सबक सिखाउ. ओना एहि के लेल कइटा संगठन... लोक काज क रहल छथिन्ह.. लोक के जागरूक करय मे लागल छथिन्ह. एके बेर मे सभ अपराधी के त रोकल नहिं जा सकैत अछि मुदा किछिओ संख्या कम भेल त लागत जे सही दिशा मे चलि रहल छी. बस शुरूआत होबाक चाही. आओर जे एहन लोक छथि हुनका त सभ त चिन्हते छी. चुपचाप... बिना कोई हो-हल्ला के एहन लोक के वोट नहिं द राजनीति ... संसद... विधानसभा के साफ सुधरा बनाउ. राजनीति मे अपराधीकरण के रोकय लेल ई एकदम जरूरी अछि. नीक लोक के आगां आबय पड़त. एकजुट होए पड़त. अपराधी...बाहुबली के चुनय जाए सं रोकय पड़त .नीक लोक के लाउ. अहांक एकटा वोट बड़का चोट सs सकैत अछि.
3 टिप्पणियां:


text:
विराटनगर, अप्रैल ६, २०१६. मैथिली जिन्दाबाद!!
काल्हि ५ अप्रैल, २०१६ रवि दिन विराटनगर केर स्वागतम् होटलक सभागार मे जागृत नेपाल केर आयोजन मे एकटा महत्वपूर्ण विचार गोष्ठी ‘मधेश आन्दोलन आ समाजिक सद्भाव’ विषय पर संपन्न भेल अछि।
जागृत नेपाल केर सहयोगी नेपाल भारत मैत्री समाज द्वारा आयोजित उपरोक्त विचार गोष्ठी मे विराटनगर केर बुद्धिजीवी समाजक संग-संग राजनीतिक कार्यकर्ता लोकनि सेहो भाग लेने छलाह।
संचालन जागृत नेपाल केर प्रतिनिधि द्वय पूर्व राजदूत तथा प्राध्यापक विजयकान्त कर्ण एवं विद्वान् प्राध्यापक कृष्ण हाछेथू द्वारा भेल एहि कार्यक्रम मे नेपाली काँग्रेसक केदार कार्की, नेकपा एमाले केर महेश रेग्मी, समाजवादी फोरम नेपाल केर राजकुमार यादव, फोरम गणतांत्रिक केर रामलाल सुतिहार सहित माओवादी क्रान्तिकारी व अन्य दल सबहक प्रतिनिधि लोकनि सेहो भाग लेलनि आर अपन मत विषय पर रखलैन। तहिना बुद्धिजीवी समाज मे सँ डा. पी. के. झा, जफर अहमद जमाली, श्याम सुतिहार, दिनेश श्रेष्ठ, सूर्यनाथ सिंह, राज नारायण यादव, भगवान् झा, प्रवीण नारायण चौधरी सहित विभिन्न वक्ता लोकनि भाग लैत अपन-अपन विचार राखल गेल विषय पर देलनि। राजनीतिक – सामाजिक कार्यकर्ता मे मृत्युंजय झा, सबीना खातुन, जेपी थेबे, श्रीराम कामत आदि अपन विचार रखलैन। एकर संयोजन मे पत्रकार जितेन्द्र ठाकुर महत्वपूर्ण योगदान देलनि।
मधेश आन्दोलनक औचित्य पर कतहु सँ कोनो प्रश्न नहि अछि। स्वरूप पर देश हित केर चिन्तन जरुरी छल। राज्य द्वारा सेहो आन्दोलन केँ प्रतिकार करबाक लेल अपनाओल गेल नीति मे दमन साफ झलकल जे द्वंद्वक आगि मे घी ढारबाक कार्य कएलक। राजनीतिक परिवर्तन प्राकृतिक न्यायक एक अभिन्न अंग होएत छैक। परन्तु राज्य केर दमन सँ उत्पन्न सामाजिक सौहार्द्र पर पड़ल गंभीर असर चिन्ताजनक अछि। ताहि कारण जागृत नेपाल समाजक महत्वपूर्ण अंग राजनीतिक, आर्थिक एवं सामाजिक संस्था सब संग सहकार्य कय संवादक प्रक्रिया बढा रहल अछि। यैह मूल बात पर काल्हिक विचार गोष्ठी केन्द्रित रहल।
शुरुआत विजयकान्त कर्ण द्वारा बीज भाषण मार्फत विषय प्रवेश सँ भेल। आन्दोलनकारीक मांग आ ताहि पर राज्य केर दमनात्मक कार्रबाई – ताहि बीच अधूरा संविधान जारी करबाक बात आ फेर देशक आम जनमानस प्रति संवेदनशीलता मे कमी सँ उत्पन्न सामाजिक सौहार्द्र-सद्भाव पर पड़ल असर के खुब सुन्दर तरीका सँ ओ प्रस्तुत कएलनि। तहिना फोरम ओपन करबा सँ पूर्वहि विद्वान् राजनीतिक समीक्षक – शोधकर्ता डा. कृष्णा हाछेथू द्वारा संविधान निर्माणक प्रक्रिया आ ताहू सँ पहिने नेपाल मे राजनीतिक परिवर्तनक संपूर्ण इतिहास आदि पर प्रकाश देल गेल छल। ओ स्पष्ट रूप सँ नेपालक वर्तमान संविधान मे तीन टा पैघ कमजोरी रहबाक बात कहलैन।
सार-संक्षेप मे दुनू विद्वान् प्रस्तोता केर बात केँ समेटबाक क्रम मे स्पष्ट भेल जेः
१. नेपाल मे राजनीतिक परिवर्तन भेलाक बादो समस्त जनताक पहिचान केँ मान्यता देबाक मनसाय सँ सत्ता संचालक कार्य नहि कय रहल अछि।
२. असंतोष व्याप्त रहबाक कारण विभिन्न चरण मे आन्दोलन होएत अछि।
३. मधेशी सहित विभिन्न असंतुष्ट पक्ष द्वारा सत्ता-संचालकक एहि जबरदस्तीक न्याय विरुद्ध आन्दोलित होयब स्वाभाविक अछि।
४. संविधान निर्माण प्रक्रिया ईमानदारी सँ संघियता स्थापित करबाक पक्ष मे नहि अछि। ताहि सँ आन्दोलनक विकल्प नहि बाँचल।
५. विभेदक अन्त कय समानताक अधिकार पेबाक लेल ई संघर्ष नेपाल मे निरन्त होएत रहल अछि, आर जाबत धरि सत्ता-संचालक एहि लेल ईमानदारी सँ तैयार नहि होयत, ई आन्दोलन आर अशान्ति चलैत रहत।
६. मधेशक मांग जायज अछि।
७. सीमांकन मे मधेश सहित विभिन्न प्रदेश केँ एकटा निर्धारित मापदंड पर उचित ढंग सँ निर्धारित कैल जेबाक चाही, नहि तऽ असंतोष अहिना व्याप्त रहत आर देश मे शान्ति आयब कठिन होयत।
८. हरेक नेपाली जनता केर स्वाभिमान मे वृद्धि हो आ सब कियो गर्व सँ माथ उठबैत अपना केँ एहि देशक नागरिक होयबा पर गर्व करय, ताहि सब लेल संघीय नेपाल केर परिकल्पना कैल गेल अछि। परञ्च एकर विरोधी विचारधारा अपन मालिकत्वक रक्षा लेल उल्टा प्रचार करैत देश मे भ्रम पसारैत संघीयता एहि देश लेल उचित नहि रहबाक बात पसारि रहल अछि।
९. मालिक आर रैयत संस्कृति जमीन्दारी प्रथा यानि सामंती व्यवस्था मे होएत छल, जेकरा आइयो कोनो न कोनो रूप मे कायम रखबाक एकटा छुपल एजेन्डा काज कय रहल अछि।
१०. देशक अखन्डताक सवाल संग समान अधिकारक बात केँ नकारब उचित नहि अछि।
११. संविधान निर्माण कार्य मे एकपक्षीय बात कैल गेल अछि, जाहि सँ अवस्था बिगड़ल अछि।
१२. राज्य द्वारा आन्दोलनी संग निपटबाक अत्यन्त क्षुद्र नीति अपनेबाक कारणे सामाजिक सद्भावना पर खराब असर पड़ल अछि। मनोविज्ञान मुताबिक जनता स्पष्टतः विभाजित अवस्था मे पहुँचि गेल अछि।
१३. सामाजिक, आर्थिक, राजनीतिक – एहि तिनू तह मे सामाजिक सद्भाव केर विषय महत्वपूर्ण मानि निरन्तर चर्चा हेबाक चाही।
१४. नेपालक नव संविधान मे स्पष्टतः तीन ठाम गंभीर चूक अछिः १. मधेशी तथा जनजाति केँ वर्तमान संविधान नकारबाक कार्य केने अछि। २. समानुपातिक समावेशी सहभागिताक महत्वपूर्ण अधिकार मे अस्पष्टता आ बयमानी देखाएत अछि, एकरा वास्ते बनाओल गेल सिद्धान्त आर व्यवहार मे स्पष्टतः फरक अछि। ई विवादास्पद आ पेंच सँ भरल वर्तमान रूप मे कुटिल नीति समान अछि। ३. संघीय संरचना – प्रदेशक सीमांकन केर कोनो आधार आ न्यायोचित कारक तत्त्व नहि रहबाक कारण अस्वीकार्य अछि।
१५. एक भाषा – एक भेष – एक देश केर संस्कृति सँ निकलबाक लेल संघीय नेपाल केर स्थापना केवल हावा मे बात करब देशक जनमानस लेल स्वीकार्य नहि अछि। आइयो संविधान द्वारा बाकायदा स्पष्ट परिभाषाक संग ‘खस-आर्य’ केर वर्चस्व केँ स्थापित करबाक प्रयास सँ आर दोसर समुदाय (पहिचान) मे असंतोष व्याप्त अछि। राज्य सबहक साझा संपत्ति थीक, संघीयता मे ताहि कारण दादागिरी केर नीति सँ समाधान असंभव अछि।
एहि सभा मे सहभागी विभिन्न वक्ता एवं विचारक लोकनि मोट मे एहि सब विन्दु पर सहमति जतौलनि। परन्तु सत्ता पक्ष आ विपक्ष केर एक्कहि मंच पर बुद्धिजीवी विद्वान् वर्ग संग बहस करबाक कारण कने-मने आरोप-प्रत्यारोप सेहो देखल गेल, परन्तु ‘अति राजनीति सँ अराजकता’ केर सभा मे जनादेश सँ राजनीतिक कार्यकर्ता अपना केँ बचावक मुद्रा मे रखलाह ई स्पष्ट छल।
विराटनगर मे ओना सब दिन सामाजिक सद्भाव बरकरार रहल अछि। एहि ठामक साहित्यिक संस्कार जनमानस केँ एकठाम जोड़िकय रखैत आयल अछि। तथापि किछु अतिवादी सोचक कारण यदा-कदा दुर्घटना होएत रहल अछि, ताहि प्रति साकांछ रहब जरुरी अछि। एहेन सभा व संवाद आदान-प्रदान सँ आरो दूरी घटैत अछि, ईहो बात एहि गोष्ठी सँ स्पष्ट भेल।


text:
दिनांक: १३ सितम्बर २०१४ (शनि दिन)
स्थान: साईं धाम, प्रसाद नगर (टैंक रोड पार्किंग)
राजेंद्र प्लेस मेट्रो स्टेशन के समीप, नई दिल्ली
दूरभाष: ०११ - २५७५०५३१ / ३२
आयोजक: -
दहेज़ मुक्त मिथिला नेपाल एवम् भारत संयुक्त , कृपया ध्यान
देब जे 'मैथिली भाषासेवी' - चाहे साहित्य, समाज, संस्कृति, कला,
रंगकर्म, लेखनी, पत्रकारिता, शिक्षण, प्रशिक्षण, कोनो क्षेत्र मे जुडल
लोक एहि कार्यक्रम मे अनिवार्यरूप सँ भाग लेब।
सीमित सहभागिता संग संचालित एहि कार्यक्रम मे भाग लेनिहार
अपन नाम, नंबर पहिने जरुर पोस्ट/मैसेज करी। संगहि, जे कियो अपन
प्रस्तुति देबाक लेल इच्छुक होइ ओ अपन आलेख, विचार, कविता,


text:
लघुकथा
– रूबी झा
बेटी-बहिन केँ बहुतो व्यक्ति बड आन कय केँ बुझति छथि। जुग बदललैया, बेटीक प्रति पिताक बहुत हद तक सोच बदललैन्हें, लेकिन बहिन के प्रति एखनो लगभग ओहने सोच हावी देखैत छी। एहि बात केर उदाहरण समाज में बहुतो जगह अपने लोकनि देखने हेबैय। देवचन्द्रबाबू सरकारी आला अधिकारी छलथि। बहिनक विवाह में खर्चा करैय लेल हुनका पचासो-पच्चीस हजार नहि निकललनि। समाज सोचलक जे बेटियो के प्रति एहने करताह। लेकिन बेटीक विवाह ओहि सँ किछुवे साल बाद केलाह ओहि में पचासो लाख खर्चा केलाह, कियैक तँ ओ हुनकर अपन बेटी छलन्हि। कहल गेल छैक ने, बाबा बेटी राय-छाय, भैया बेटी दाय। बहिनक विवाह एहेन घर में केलाह जे बहिन केँ भरि पेट अन्न तक नहि भेटनि। बाँकी चीजक कि बात कहू। विवाह दान केर कार्यक्रम बहिनक बेर में ओत्तहि सम्पन्न केलाह जतय अपने कार्यरत रहैथि, ताकि भरि जिन्दगीक जे नोत-हकार स्वयं पुरने रहथि तेकरा सभ सँ बहिनक बेर मे सब असूल भ जाय। विवाह में एक-सँ-एक अधिकारी महोदय सब आयल रहैथि, आ झोरा भरि-भरि क’ अनने सेहो रहैथि। लेकिन सबटा ओ अपनहि रखलाह आ एकटा फोल्डिंग आ पाँचटा सारी में बहिन केर विदाई रेलगाड़ी में बैसा सम्पन्न कय लेला। आ अपन कर्तव्य सँ स्वतंत्र भ’ गेला। खैर.. सासूर में बहिन केँ सभ किछु के कष्ट होइन, वर हुनक पढिते रहथिन्ह, एहि लालच में जे सार कतहु नौकरी लगबा देता, ओहो देवचन्द्र बाबू नहि केलाह। घरक आर्थिक स्थिति बहिनक बद् सँ बत्तर रहैन। पाय के कोनो आमदनी नहि घर में, ससूर बहुत पहिनहि गुजैर गेल रहथिन्ह आ सिर्फ बूढ सासु रहथिन्ह, जे ताना देथिन पुतोहु केँ। एक दिन बेचारी अपन जीवन सँ तंग भ’ क’ अपन जीवन लीला के अपनहि हाथ सँ खतम करय के सोचलीह। आ मटिया तेल ढारि सलाई मारि लेली आ अग्नि देवताक कोखि में समा गेलीह। सासूरक लोक सब उठा-पुठा कय अस्पताल (मधुबनी) लय गेलखिन्ह, तहन जे हुनक अधिकारी भैया के अधिकार जगलैन से कि कहू अपने लोकनि के, जो रे सहोदरा… थाना में रिपोर्ट दर्ज करा, पूरा थाना केँ अस्पताल भेजि, बहिन सँ बयान दियाबय चाहला जे कहि दैय केनाहुँ सासु-ननैद-पति के नाम आ फँसा दियैक सबकेँ। लेकिन ओ बेचारी मृत शैय्या पर परल किनको नाम नहि लेलीह आ कहली जे हम बच्चाक दूध गरम करैय जाइत छलहुँ ताहि समय स्टोव ब्रस्ट कय गेल । पाठक सब बतबै जाय-जाउ बहिन कि एते आन होय छैक, ओहो तँ ओहि घर केँ अपन घर बुझैत छैक। तहन फेर बहिन संगे ई दुर्व्यवहार कियैक?


text:
थारु टेलिभिजनके सल्लाहकार समिति गठन
पहुरा समाचारदाता
धनगढी, ३ सावन । कैलालीके धनगढीसे भरखर परिक्षण प्रसारण सुरु करल थारु टेलिभिजनसे शनिच्चरके रोज सल्लाहकार समिति गठन करले बा ।
थारु टेलिभिजन प्रालिके अध्यक्ष पोखम चौधरीके अध्यक्षतामे हुइल बैठकसे सल्लाहकार समिति गठन करल हो । जेकर संयोजकमे गोविन्दराज राना, सदस्यमे प्रेम चौधरी, सानु चौधरी, विश्वम्भर झा, सूर्यप्रसाद चौधरी, जगदिश चौधरी ओ कुन्नुनारायण चौधरी रहल बाटै ।
बैठकमे थारु टेलिभिजनके सञ्चालक मनमति बखरिया लगायतके उपस्थिति रहे ।
सम्बन्धित समाचार
थारु टेलिभिजनके परिक्षण प्रसारण सुरु


text:
पटना। सडक क मामला मे बिहार जेतबा बदनाम छल, आइ अपन सउक पर ओतबे गुमान करि रहल अछि। जाहि रफ्तार स बिहारक सउक पर गाडी दौड रहल अछि ओहि स कनिको कम रफ्तार स सडकक निर्माण नहि भ रहल अछि। ग्रामीण कार्य विभाग एखन रोजाना 30.73 किमी प्रतिदन सडक बना रहल अछि। इ सडक न्यूनतम आवश्यकता कार्यक्रम, नाबार्ड संपोषित, मुख्यमंत्री ग्राम सड़क योजना, अनुसूचित जाति क लेल अंगीभूत योजना, आपकी सरकार आपके द्वार आओर प्रधानमंत्री ग्राम सड़क योजना क तहत बनि रहल अछि। गौरतलब अछि जे विभिन्न योजनाक तहत बनि रहल एहि सडक लेल लक्ष्य केवल 12 किमी प्रतिदिन निर्माणक राखल गेल अछि। यानि लक्ष्य स लगभग दोगुना रफ्तार स बिहार मे ग्रामीण सडकक निर्माण भ रहल अछि। पिछला साल (2009-10)क आंकडा कहैत अछि जे प्रतिदिन नौ किलोमीटर ग्रामीण सडक बिहार मे बनैत छल, जखन कि ताजा आंकडा (अप्रैल स सितम्बर 2011 तक) बता रहल अछि जे बिहार मे प्रतिदिन 21 किमी ग्रामीण सडक बनि रहल अछि। पिछला सालक तुलना मे इ रफ्तार लगभग तिगुना अछि। विभाग क कहब अछि जे ओ एहि वित्तीय वर्ष मे 30 किमी प्रतिदिन निर्माण क रिकार्ड बनेबा लेल तैयार अछि जे राज्य क आधारभूत संरचना विकास क दिशा मे उल्लेखनीय योगदान देत। केन्द्र सरकार क आंकडा पर नजरि दी त साफ अछि जे प्रधानमंत्री ग्राम सड़क योजना क तहत 2006-07 मे प्रतिदिन 4 किमी, 2007-08 मे 5 किमी, 2008-09 मे 8 किमी आओर 2009-10 मे 9 किमी सड़क बनि सकल छल।
केन्द्रीय ग्रामीण विकास मंत्रालय क ताजा आंकडा पर गौर करि त साफ होइत अछि जे राज्य मे 2000-01 आओर 2005-06 यानि पिछला पांच सालक तुलना मे 2006-07 आओर 2009-10, अर्थात मौजूदा तीन साल क बीच 6632टा सड़क बेसी बनल अछि, जेकर कुल लंबाई 26992 किमी अछि। मुदा सडकक मामला मे पछुआयल बिहार लेल इ आंकडा बेहतर स्थिति कहल जा सकैत अछि, मुदा तस्वीर एखनो उत्साहवर्द्धक नहि अछि।
एकर कारण इ अछि जे पिछला तीन साल मे प्रधानमंत्री ग्राम सड़क योजना मे केन्द्र सरकार क रुख उदासीन रहल। कईटा सड़कक चयन करीब ठप रहल आ करीब 9 हजार किमी सड़क क विस्तृत परियोजना प्रतिवेदन केन्द्र क समक्ष लंबित रहल। केन्द्र ग्रामीण कार्य विभाग क कोर नेट वर्क कए सेहो मंजूरी नहि देलक। ओना जयराम रमेश एहि मामला कए गंभीरता स लेलथि अदि आ बहुत रास गतिरोध समाप्त भ गेल अछि, जाहि मे ग्रामीण कार्य विभाग क कोर नेटवर्क कए मंजूरी सेहो शामिल अछि। एखन मे विभागक अधिकारीक कहब अछि जे पिछला आंकडा मे कम रफ्तार लेल कई प्रकारक रुकावट पैघ कारण रहल अछि।
2000-01 स 2005-06 मे 1387 सड़क बनबाक छल, जेकर लंबाई 5202 किमी छल। जखनकि 1613 किमी लंबा केवल 648टा सड़क बनल। 2006- 07 स 2000-10 क बीच 6970 किमी तक 1199 सड़क बनि सकल जखनकि 8019 सड़क बनबाक छल, जेकर लंबाई 320194 किमी होइत छल। प्रधानमंत्री ग्राम सड़क योजना क तहत विभाग 878.25 करोड़ खर्च करैत कुल 562.31 किमी सड़क बनवा सकल अछि।


text:
मणिभूषण राजू
भागलपुर । रवि दिन भागलपुर मे एकटा बड़का हादसा भए गेल। नवगछिया थाना क्षेत्र क रामनगर बिंदटोलीक समीप साझखन कोसी नदी मे नाव डूबला क बाद आठ गोटे लापता छथि। छोट सन नाव पर 15 लोग सवार छलथि। एहि में सँ सात लोक क ग्रामीण सब सुरक्षित बचा लेलथि।
जानकारी क अनुसार, नौका पर सवार लोग पूर्णिया जिलाक मोहनपुर ओपी क्षेत्र स्थित टोपिया बिंदटोली स विवाह समारोह मे शामिल भ लौट रहल छलाह। बिंदटोली निवासी भिखारी महतो क 27 अप्रैल कए विवाह छल, जहि मे भाग लेबय लेल नवगछिया क रामनगर बिंदटोली सँ हुनकर परिवार सब पहुंचल छलथि।
विवाह मुंगेर जिलाक चंडी स्थान मे भेल छल। ओतय सँ परिवार क लोक 28 अप्रैल कए टोपिया बिंदटोली लौटलथि। 29 अप्रैल कए साझा ओतय स सब गोटे रामनगर बिंदटोली वापस आबि रहल छलथि। संगहि दूल्हा भिखारी महतो सेहो छलथि। ई सब गोटे माछ पकडय़ वाला एकटा छोट नाव पर सवार छलथि।
गांव क नजदीक अचानक नौका अनियंत्रित भ पलट गेल आ सब लोक नदी मे डूबि गेला। आसपास क ग्रामीण सब सात गोटे कए नदी सँ सुरक्षित निकाल लेलथि। लापता लोक सबमें लक्ष्मण महतो, राजू, सोनी कुमारी, खुशबू कुमारी, निलेश कुमार, गुंजा कुमारी आ रीता कुमारी सहित एक अन्य शामिल छथि।
हादसा मे भिखारी महतो, अमृत कुमार, सीता देवी, विद्या देवी, अंकुश कुमार सहित दू अन्य कए बचा लेल गेल। एहि सब गोटे कए इलाज लेल नवगछिया अनुमंडलीय अस्पताल मे भर्ती करायल गेल अछि। घटना क सूचना पर पुलिस आ एसडीआरएफ क टीम घटनास्थल पहुंच गेल अछि। लापता लोग क खोज जारी अछि। एहि घटना सँ पूरा इलाका मे कोहराम मचि गेल अछि।


text:
पटना । भूटान स दरभंगा बिजली अनबा लेल पावर हाईवे बनत। किशनगंज स दरभंगा क बीच उच्च क्षमता क एहि ट्रांसमिशन लाइन क माध्यम स भूटान स दरभंगा मे बिजली पहुंचत। दरभंगा स इ बिजली बिहार क अलावा देश क विभिन्न राज्य कए उपलब्ध कराउल जाएत । भूटान स दरभंगा बिजली पहुंचबाक संबंध मे पदाधिकारी कहब अछि जे भूटान मे तैयार भ रहल चारिटा परियोजना स बिजली भूटान क जिगमेलिंग स पहिने भारत क अलीपुरद्वार तक आउत। ओहि ठाम स सिलीगुड़ी, फेर ओहि ठाम स किशनगंज आउत । किशनगंज स दरभंगा तक बिजली अनबा लेल पावर हाईवे क तहत किशनगंज-दरभंगा 400 केवी डबल सर्किट लाइन बिछाउल जाएत। एकर एक सर्किट स 1500 मेगावाट बिजली पहुंचत। एकर पूरा क्षमता 3000 मेगावाट होएत।
पदाधिकारी क कहब अछि जे किशनगंज-दरभंगा ट्रांसमिशन लाइन स देश क अन्य पैघ ट्रांसमिशन लाइन आ ग्रिड जुड़ल रहत जाहि स पूरा बिजली देश क अन्य हिस्सा मे सहजता स पहुंच जाएत। बिहार क पहल पर केन्द्र सरकार एहि परियोजना कए मंजूरी द देलक अछि। एहि पावर लाइनक क्षमता 3000 मेगावाट बिजली अनबाक होएत। एहि पर 750 करोड़ टका खर्च होएत। एहि लाइन क माध्यम स जे बिजली भारत पहुंचत ओहि मे स लगभग 900 मेगावाट बिहार क हिस्सा मे आउत। एहि परियोजनाक पूरा भेला स बिहार क बिजली संकट दूर भ जायत। इ परियोजना दू साल मे पूरा भ जेबाक उम्मीाद अछि। उल्लेिखनीय अछि जे भूटान मे चारिटा पैघ बिजली परियोजना क निर्माण चलि रहल अछि। एहि मे स तीनटा मे बिहार कए आठ अन्य राज्य क संग हिस्सेदारी देल गेल अछि। अन्य परियोजना स देश क पश्चिमी आ दक्षिण क राज्य कए बिजली क आपूर्ति होएत। एहन मे पूरा बिजली एहिट्रांसमिशन लाइन स पहुंचत। मुख्यमंत्री नीतीश कुमार भूटान क परियोजना स भेट रहल बिजली पर बिहार क दावेदारी पेश केने छलाह । एकर बाद एहि परियोजना मे बिहार कए 889 मेगावाट क हिस्सेदारी तय कैल गेल छल।
की अछि परियोजना
ट्रांसमिशन सिस्टम स्ट्रेंथनिंग इन इंडियन सिस्टम फॉर ट्रांसफर आफ पावर फ्राम न्यू एचइपी भूटान (भूटान मे तैयार भ रहल बिजलीघर)
पुनासांगचू फेज-1 1200 मेगावाट
पुनासांगचू फेज-2 900 मेगावाट
मांगडेचू 720 मेगावाट
वांगचू 570 मेगावाट


text:
आस्था-विश्वास आ स्वाध्यायक प्रसाद
– प्रवीण नारायण चौधरी
कोरोना वायरस केर संक्रमण सँ विभिन्न देश ठप्प पड़ि गेल अछि। राज्य संचालक (सरकार) द्वारा जारी कयल गेल निर्देशन आ बचबाक उपाय केँ देखैत-बुझैत सब कियो जरूर सतर्कता अपनाबी।
हमर व्यक्तिगत विचार आ आह्वान
चूँकि हम एक आस्थावान हिन्दू छी, वैदिक विश्लेषण मे एहि तरहक महामारी केँ कोनो विशेष प्राकृतिक आक्रमण मानल गेल अछि। कुशल ज्योतिष सँ एहि समयक ग्रह-नक्षत्रक स्थिति आ बीमारीक संक्रमण सम्बन्ध मे जँ सलाह-मशवरा करब त बहुत रास रहस्यपूर्ण तथ्य सब सोझाँ आओत। हम प्रयास कएने रही, लेकिन मीडिया द्वारा जाहि तरहें सजगता-सतर्कताक एकटा अलग भयावह माहौल बना देल गेल अछि, ताहि मे वैदिन कर्मकांड सँ निजात पेबाक स्थिति नहि रहि गेल बुझाइत अछि। अतः विज्ञानहि केर शरण मे रहिकय सब कियो अपन सुरक्षा जरूर करी।
तथापि, जिनका सँ संभव हुअय से कृपया निम्न कार्य जरूर करीः
१. चैती नवरात्राक अनुष्ठान लेल संकल्प ली।
२. एखनहिं सँ “ॐ जयन्ती मङ्गलाकाली भद्रकाली कपालिनी दुर्गा क्षमा शिवाधात्री स्वाहा स्वधा नमोस्तुते” मंत्र केर सामूहिक जप करय जाउ। एहि सँ महामारी सँ शीघ्र निजात भेटत।
३. भगवन्नाम भजन “सीताराम सीताराम” अथवा “हरे कृष्ण हरे कृष्ण कृष्ण कृष्ण हरे हरे – हरे राम हरे राम राम राम हरे हरे” महामंत्र या जाहि कोनो नाममंत्रक जाप-कीर्तन अष्टयाम या नवाह कीर्तनक रूप मे कय सकी से जरूर करी।
४. यज्ञ-हवन सँ आरम्भ आ पूर्णाहुति देबाक विशेष लाभ भेटत।
५. एखन सब कियो घर मे छी, जँ संभव हो त सामूहिक रूप सँ रामचरितमानस केर “सुन्दरकाण्ड” केर गान सहित पाठ करय जाउ।
फेसबुक केर सदुपयोग कयनिहार सज्जनवृन्द सब सँ विशेष आग्रह जे एहि तरहक अनुष्ठान सभक लाइव सेहो करी। लाभ सब केँ भेटत। ई विशेष अवग्रहक क्षण मे एहि तरहक धार्मिक अनुष्ठानक विशेष लाभ होइत छैक। अस्तु! भगवती सभक कल्याण करथि।
सर्वमंगल मांगल्ये शिवे सर्वार्थ साधिके।
शरण्ये त्रयम्बिके गौरी नारायणि नमोस्तुते॥
शरणागतदीनार्त परित्राण परायणे।
सर्वस्यार्तिहरे देवी नारायणि नमोस्तुते॥
सर्वस्वरूपे सर्वेशे सर्वशक्ति समन्विते।
भयभ्यस्त्राहि नो देवि दुर्गे देवि नमोस्तुते॥


text:
देशक राजनीति किछु साल सं अपन सबस खराब दौर सं गुजरी रहल अछि। अहि सं पहिले शायद आहा राजनीतिक एहन दौर नहि देखने होयब । भ सकैत अछि जे आहा देखनोहो होयब मुदा हाम त नहि देखने रही। आहा कहब जे हाम एखन राजनीतिये कतेक देखलउ मुदा एक टा रानेताक बेटा होबय खातिर हाम राजनीति कए बच्चे सं बहुत नजदीक से देखलउ, जानलउ, समझलउ आओर परखलउ।
राजनीति मे हरदम विरोधी कए नीचा देखेबाक आओर अपना आप कए उपर देखेबाक परंपरा रहल आओर शायद अहि कए बिना राजनीति संभवो नहि अछि। मुदा इ सब हरदम एक टा दायरा आओर मर्यादा मे होइत रहल। मुदा पिछला किछु साल मे जाहि तरहे केवल दोसर के नीचा देखाबक परंपरा चलल ओ देश और देशक जनताक लेल बहुत घातक अछि। अहि सं आम जनक हित कए मुद्दा गायब भेल जाइत अछि। सबटा ताकत केवल अहि पर झोइक देल जाइत अछि जे कए देशभक्त अहि त कए देशद्रोही, कए दलित आओर अल्पसंख्यकक हितैषी अछि त कए दुश्मन सबहक केवल एकहि टा मकसद रही गेल जे कोनो तरहे सत्ता कए हथियेबाक अछि।
हाम देखने छी जे देश मे कोनो आतंकी हमला कए बाद देश एक जुट भ जाइत छल, चाहे ओ कोनो राजनीतिक दल होइथ या समाज कए कोनो आदमी। मुदा आई आतंकी कए सवाल पर देश जेना बइट गेल अछि या इ कहू जे बाइट देल गेल अछि। जतय सत्ता पक्ष राष्ट्रभक्ति कए राग अलापि विपक्ष कए देशद्रोही साबित करइ पर लागल अछि त दोसर दिस विपक्ष सत्ता पक्ष पर देश भक्ति कए खौफ पैदा कए अपन असफलता नुकेबाक आरोप लगा रहल अछि।
एहि सबहक बीच संसद या त चलबे नहि करैत अछि या चलितो अछि त केवल अहि मे समय निकाइल देल जाइत अछि जे रोहित दलित छला कि नहि, कन्हैया देशद्रोही अछि कि नहि, इशरत आतंकी छल कि नहि। अही सब सवाल लेल जनता हिनका सब कए संसद भेजला अछि ? हाम इ नहि कहेत छी जे अहि मुद्दा पर बहस नहि हुए, अहि सब मुद्दा पर बहस हुए मुदा अपन राजनीतिक रोटी सेंकबाक खातिर नहि। कन्हैया कए जाहि तरहे सरकार आओर विपक्ष मिल कए हीरो बना देलक बिना किछु साबित भेने, कि ओ सही अछि ? कि अगर कन्हैया जांच मे देशद्रोही निकलत त विपक्ष देशक जनता सं माफी मगता आओर जनता माफ कए सकत या अगर इ साबित भेल जे कन्हैया देशक विरोध मे नारा नहि लगेने छल त सरकार सबहक सामने कन्हैया स माफी मगता ?
याद करूं साल 2001, तखनो केंद्र मे बीजेपीए कए सरकार छल, आओर तखन लाल कृष्ण आडवाणी गृह मंत्री छला, आईयो बीजेपीए कए सरकार अछि, आओर एखन गृह मंत्री राजनाथ सिंह छाथि। तखनो 6 टा छात्र पर राजद्रोहक आरोप लागल छल, आई बेर 10 टा छात्र पर राजद्रोहक आरोप लागल अछि। ओहि समय दिल्ली यूनिवर्सिटी कए छात्र छला, त अहि बेर जेएनयूक छात्र। मुदा ओहि समयक आओर आजुक काहानी अलग अछि। ओहि समय अफगानिस्तान मे अमेरिकाक अतिक्रमण सं खिसीएल छात्र पर एहि खातिर देशद्रोहक आरोप लगेल गेल छल जे ओ सब अमेरिका कए खिलाफ पर्चा बांटने छला आओर अमेरिका कए साथ देबाक लेल भरतक नीति पर सवाल उठेने छला। मुदा ओहि समयक दिल्ली यूनिवर्सिटी कए वीसी तखन कए गृह मंत्री लाल कृष्ण आडवाणी सं मिलला आओर केवल 15 मिनट मे आडवाणी दिल्ली पुलिस सं छात्र पर सं देशद्रोहक आरोप हटेबाक लेल कहला। लेकिन एहि बेर ऐना बवाल मचल जे अहि स पूरा विश्व मे अपन देशक छविक नुकसान पहुंचल आओर देशद्रोहक आरोप झेल रहल कन्हैया कए पक्ष-विपक्ष मिल कए‘कृष्ण’बना देलक।
आई सत्ताक चाह अहि राजनेता कए आंहर बना देने अछि ओ सत्ता कए पावए खातिर कोनो हद तक जा सकैत छथि। हमर पापा हरदम कहेत छला जे जखन आदमी कए कोनो चीजक बहुत ज्याद चाह होइत अछि त ओ बहुत घटिया बइन जाइत अछि आओर ओ कोनो किमत पर अपन चाहत कए पूरा करवाक कोशिश करैत कछि, ओहि खातिर ओ कोनो हद तक जा सकैत अछि। आई अहिना कुछ लागी रहल अछि।
(इ लेखकक अपन विचार छन्हि आ अहि ब्लाॅग मे संपादकीय सहमतिक कोनो आवश्यकता नहि। पत्रकार ‘सोनू कुमार झा’ वाइस आॅफ नेशन देहरादून मे कार्यरत्त छथि आ किछु मैगजीन आ वेब मीडियाक लेल स्वतंत्र रूप सं सेहो लिख रहला अछि)


text:
लगभग 2010 ई. धरि ई पूजा होइत हम देखने छी।
एहिमे डमरूक आकारक माँटिक पाँच आकृति, माँटिक दिबारी जकाँ एक आकृति तथा ओकर ढक्कन जकाँ दोसर आकृति एहि प्रकारें कुल सात आकृति बनाए तीन दिन पूजा कएल जाइत छल। परम्पराक अनुसार जनिका भाए रहैत छथिन ओएह घाँटो बनबैत छथि।
आ यैह कारण अछि जे जा धरि हमर मामा जिबैत रहलाह हमर माय घाँटो बनबैत रहलीह, तकर बाद छोड़ि देलनि। भाँटि आ बँगलाहीक फूल एहि पर चढाओल जाइत छल। हम माँक आदेश सँ बड़ आस्थासँ ई फूल तोडि अनैत रही से मोन अछि।
लोक-परम्परामे पाँचो पाण्डव आ सीताराम विवाहक कथा
एहि बेर 88 वर्षक मायसँ घाँटोक गीतक विषयमे पुछलियनि तँ कहलनि जे ओना तँ बहुतो गीत छैक, मुदा दू टा गीत ओ सभ दिन गबैत रहलीह। एकटा गीतक माय सुनेबो जाहिमे भाव अछि जे घाँटोक पाँचो आकृति पाँच पाण्डव थिकाह, जे जानकी विवाहक अवसर पर मिथिलापुरी आएल छथि। राजा जनक हुनक आतिथ्य करबाक लेल अनेक प्रकारक योजना बनाए रहल छथि- हुनका कथी पर बैसाएब, की खोआएब आदि आदि। कहल जाइत छैक जे घाँटोमे दिवारी सनक जे आकृति थीक ओ पानि रखबाक पात्र थीक आ ओकरे ढकनक रूपमे सातम आकृति बनाओल जाइत अछि।
विभिन्न ठामसँ एकर आरो गीत सभक संकलन अपेक्षित अछि।
मिथिलामे मेष संक्रान्तिसँ एक दिन पूर्व मासान्तक दिन एहि सातो आकृतिक स्थापना गोसाउनिक सीर पर कएल जाइत अछि। आ पुनः अगिला मासान्त कें विसर्जन होइत अछि। एहि प्रकारें ई तीन दिन धरि मनाओल जाइत अछि।
घाँटोकें पहिल दिन फुटहा, दोसर दिन सतुआ आ तेसर दिन बासि बड़ी आ पूरी चढाओल जाइत अछि।
एकर अतिरिक्त खेतमे उपजल अन्य प्रकारक आनो वस्तु सभ भोग लगैत अछि। गोसाउनिक सीर पर हिनक पूजा होइत अछि। घाँटोकें भाँटिक फूल आ बंगलाहीक फूल विशेष रूपसँ चढाओल जाइत अछि।
वैशाखक मासादि अर्थात् जूडशीतलक खेल दिन विसर्जन कए एकरो सामा जकाँ भाइक हाथें फोडाओल जाइत अछि आ भाइकें किछु नीक वस्तु खोआओल जाइत अछि । मान्यता छैक जे एहिसँ भाइ नीरोग रहैत छथि।
शास्त्रीय मान्यता
डा. किशोरनाथ झा अपन पुस्तक लोकवेदमे लिखैत छथि जे असलमे ई घाँटो घण्टाकर्णक अपभ्रंश थीक। घण्टाकर्ण शिवक एक पार्षद थिकाह। शिवपुराणक अनुसार
“घण्टाकर्णो गणः श्रीमान् शिवस्यातीव वल्लभः।
ई घण्टाकर्ण खूब पैघ वीर छलाह आ तें हिनक पूजा करैत कामना कएल जाइत अछि जे हमरो भाइ एहने शूरवीर होथि। शीतलाक प्रकोप सँ बचबाक लेल सेहो हिनक पूजा कएल जाइत अछि।”
अनेक परम्परा आ अनेक विधान-
वस्तुतः घाँटो पूजाक एखनि धरि चारि टा परम्परा हमरा भेटल अछि। ई चारू परम्परा एक दोसरासँ तेना भिन्न अछि। कथाक स्वरूपमे कोनो बेसी अंतर नै छै। मुदा पूजाक समय, अवधि आ स्वरूपमे अंतर अछि। मिथिलामे वैशाख भरि ई पूजा होइत अछि, नेपालमे साओनमे आ बंगालमे फागुनमे। एहि स्थितिमे मिथिलाक परम्परा की थीक से एतए फुटाएब आवश्यक अछि।
सनातनक परम्परा
पहिल परम्परा सनातनक थीक। कूर्मपुराणक 16म अध्यायमे शिव आ अन्धकारसुरक युद्धक वर्णन अछि ओतए शिव द्वारा स्थापित गण सभक नाममे घण्टाकर्णक नाम अछि-
नन्दीश्वरश्च भगवान्शंभोरत्यन्तवल्लभः।
द्वारदेशे गणाध्यक्षो यथापूर्वमतिष्ठत १२४
एतस्मिन्नन्तरे दैत्यो ह्यन्धको नाम दुर्मतिः
आहर्तुकामो गिरिजामाजगामाथ मन्दरम् १२५
संप्राप्तमन्धकं दृष्ट्वा शङ्करः कालभैरवः
न्यषेधयदमेयात्मा कालरूपधरो हरः १२६
तयोः समभवद्युद्धं सुघोरं रोमहर्षणम्
शूलेनोरसि तं दैत्यमाजघान वृषध्वजः १२७
ततः सहस्रशो दैत्यः ससर्जान्धकसंज्ञितान्
नन्दीश्वरादयो दैत्यैरन्धकैरभिनिर्जिताः १२८
घण्टाकर्णो मेघनादश्चण्डेशश्चण्डतापनः
विनायको मेघवाहः सोमनन्दी च वैद्युतः १२९
सर्वेऽन्धकं दैत्यवरं संप्राप्यातिबलान्विताः
युयुधुः शूलशक्त्यृष्टिगिरिकूटपरश्वधैः १३० ।।
एहि आधार पर शिवक एक गणक पूजाक रूपमे घण्टाकर्णक पूजाक उल्लेख कृत्यचिन्तामणिमे वाचस्पति मिश्र सेहो केने छथि। कृत्यचिन्तामणि आ गुणिसर्वस्वस्वक अनुसार चैत मासमे घैलक आकृति बनाए स्वास्थ्यक कामनासँ घण्टाकर्णक पूजा संक्रान्ति दिन पसीजक फूलसँ करबाक चाही। वाचस्पतिक कृत्यचिन्तामणि आ गुणिसर्वस्वक आधार पर शब्दक्लपद्रुममे संक्रान्ति शब्दक व्याख्या करैत कहल गेल अछि।
कृत्यचिन्तामणी गुणिसर्व्वस्वे च ।
“चैत्रे मासि च सम्पूज्यो घण्टाकर्णो घटात्मकः ।
आरोग्याय स्नुहीमूलं सक्रान्त्यां तत्र कारयेत् ॥”
एतहि घण्टाकर्णक पूजाक मन्त्र सेहो देल गेल अछि-
पूजामन्त्रः ।
“घण्टाकर्ण महावीर सर्व्वव्याधिविनाशन ।
विस्फोटकभये प्राप्ते रक्ष रक्ष महाबल ! ॥”
संगहि घण्टाकर्णक परिचय दैत कहल गेल अछि जे ई भगवान् शिवक प्रिय गणाध्यक्ष थिकाह।
शिवपुराणे ।
“घण्टाकर्णो गणः श्रीमान् शिवस्यातीव वल्लभः”॥
घण्टाकर्णक शिवक गणाध्यक्ष होएबाक पुष्टि कूर्मपुराणक उपर्युक्त पंक्तिसँ सेहो होइत अछि।
डा. किशोरनाथ झा सेहो “कतहुसँ सुनल अछि” से स्पष्ट करैत कृत्यचिन्तामणिमे उक्त पूजा-मन्त्रक उल्लेख कएने छथि। हुनक मत अछि जे वैशाख मासमे कोदबा-दामस आदिक बैसी उपद्रव रहैत छैक तें ई पूजा अनुष्ठित होइत अछि। ई हिनकालोकनिक श्रुति-परम्परा थीक जे कतहु ने कतहुसँ शास्त्र-सम्मते प्रमाणित होइत अछि।
जैन परम्परामे-
घण्टाकर्णक पूजा जैन परम्परामे सेहो एकटा वीरक रूपमे होइत अछि आ हिनक प्रणाम मन्त्रक रूपमे ई मन्त्रसभ भेटैत छैक-
ॐ घण्टाकर्णो महावीर सर्व -व्याधि विनाशकः ।
विस्फोटकं भयं प्राप्ते रक्ष रक्ष महाबल ।। १।।
यत्र त्वं तिष्ठसे देव लिखितोऽक्षर पंक्तिभिः ।
रोगास्तत्र प्रणशयन्ति वातपित्त कफोद्भवा ।। २।।
तत्र राजभयं नास्ति यांति कर्णे जपात्ऽक्षयं ।
शाकिनी भूत वैताला राक्षसा प्रभवन्ति न ।। ३।।
नाऽकाले मरणं तस्य न च सर्पेण दंस्यते ।
अग्निचौरभयं नास्ति, नास्ति तस्याप्यरिभयम् ।। ४।।
ॐ घण्टाकर्णो नमोस्तुऽते ठः ठः ठः स्वाहा ।।
जैन परम्परामे घण्टाकर्णक मूर्तिक स्वरूप एना भेटैत अछि-
एतए पहिल मन्त्र सनातन परम्परामे सेहो अछि।
एहि सम्पूर्ण मन्त्रक अर्थ अछि जे हे घण्टाकर्ण अहाँ महान् वीर छी आ सभ प्रकारक रोग नाश केनिहार छी। फोड़ा आ कलकलि जखनि भए जाइत छैक तखनि अहाँ रक्षा करू। हे देव जतए अहाँ अक्षरक पाँती द्वारा लिखि कए राखल जाइत छी ओतए वात, पित्त आ कफसँ भेल सभटा रोग रोग नष्ट भए जाइत अछि। ओतए राजाक डर नै रहि जाइत अछि आ केवल अपना सुनबायोग्य ध्वनिसँ जप केला पर शाकिनी, भूत, वैताल आ राक्षस सभ नष्ट भए जाइत अछि। अकाल मृत्यु, सर्पदंश, आगि, चोर आ शत्रुसँ सेहो भय नै रहि जाइत अछि।
एकर साधना जैन परम्परामे खूब प्रचलित अछि आ एहि मन्त्रक आराध्यदेव घण्टाकर्णक प्रतिमा सेहो पूजित होइत अछि। जैन परम्परामे वैशाख मास अत्यधिक महत्त्वपूर्ण अछि तें वैशाखमे घण्टाकर्ण साधना विशेष फलदायी कहल गेल अछि।
बंगालमे घाँटो पूजाक स्वरूप
एतए घाँटोक पूजा घेंटू ठाकुरक रूपमे होइत अछि। बंगाल क्षेत्रमे प्रचलित कथाक अनुसार घेंटू नामक एक राक्षस छल। ओकरा भगवानक नाम कखनहु नै सोहाइत रहैक, तें अपन कानमे एकटा घंटा बान्हि नेन रहए तें हुनक नाम पडि गेल घण्टाकर्ण। जतए कतहु भगवानक नाम सुनबामे अबैनि कि तुरत घंटा बजा दिअए। ओही समयमे एकटा घेंटू ठाकुर भेलाह जे ओहि घंटाकर्णसँ लोककें मुक्ति दियौलनि आ भगवानक नाम सभठाम बाजल जाए लागल।
ओहि घेंटू ठाकुरक पूजा महिला लोकनि फागुनक अंतिम दिन करैत छथि। ओहि दिन कोनो बाटक कातमे चाउर, दालि, आदि भोजन बनएबाक वस्तुक संग जमा होइत छथि आ घेंटू ठाकुरक जन्मसँ लए हुनक विवाह पर्यतक गीत गबैत छथि आ भजन-कीर्तन करैत छथि। पबनैती एकटा मन्त्र सेहो बेर बेर पढैत छथि-
घण्टाकर्ण महावीर सर्व -व्याधिविनाशन।
विस्फोटकं भयं प्राप्ते रक्ष रक्ष महाबल ।।
एहि मन्त्रक अनुसार घेंटू ठाकुर कलकलि आदि सभ प्रकारक रोग-व्याधि दूर करैत छथि।
बंगालक एहि परम्पराक वर्णन करैत Folk-rituals of Eastern India पुस्तकमे Pradyot Kumar Maity लिखैत छथि-
Ghentu or Gantakarna Brats
Ghentu or Ghantakarna, who is believed to be the presiding deity of itches, is worshipped on the last day of Phalguna in many places of West Bengal, in the form of a brats ritual, organised by the womenfolk.
The reference to the worship of Ghentu occurs in the medieval Bengali texts and in the Tithitattra of Raghunandan, a Bengali Smrti writer of the sixteenth century.
According to the legend, “Ghentu was born a demon. Due to this he did not like to hear the shouts in honour of Hari (Vishnu). If the shouts in honour of Hari came to his ears, he hung bells on his ears.
For this, he is also known as Ghantakarna, meaning having bells in the ears (kart.za or /can in Bengali).
It is also believed that Ghentu Thakur will be freed from the demon world by the grace of Lord Hari if he is propitiated by observing strict religious performance by earthly people.
With this belief in mind, the womenfolk arrange the worship of Ghentu on the last day of the month of Phalguna. In the morning the womenfolk of a particular locality arrange the worship of Ghentu on the roadside.
The ingredients include rice, lentils, durva grass, a container of vermilion, a frying pan, arum plant, etc. The housewives, the maidens and young girls sing many songs in honour of Ghentu.
The birth story of Ghentu, his welcome address, marriage ceremony, etc. are related in those songs. At the end of the ceremony the bratinis utter the following:
gantakarna mahabir sarbabyadhi binasan/
bisfotak bhaye prapte raksha raksha mahabala !!
which means the deity Ghantakarna who is a curer of all diseases, especially of carbuncle, should be invoked.
बंगालमे घण्टाकर्णक पूजा एक दिनक कार्यक्रम थीक आ सेहो फागुन शुक्ल चतुर्दशीकें मानओल जाइत अछि अर्थात् फगुआक एक दिन पहिने ई आयोजित होइत अछि।
Essays and Lectures Chiefly on the Religion of the Hindus नामक पुस्तकमे H. H Wilson लिखने छथि।
हुनक ई लेख 1848 ई.मे एसियाटिक सोसायटीक शोधपत्रमे प्रकाशित भए चुकल अछि।
GHANTA-KARNA PUJA.— Twenty-ninth solar Phdlguna; fourteenth day, light half (14th March). This is also a minor festival, and apparently confined to Bengal. Ghanta-karna, one of Siva’s ganas, or attendants, is to be worshipped under the type of a water jar: the object of the rite is expressed in this prayer, which accompanies the presentation of fruits and flowers to the jar: “ Oh Ghanta-karna! healer of diseases, do thou preserve me from the fear of cutaneous affections*.” Ghanta-karna is described in the Siva Purana as endowed with great personal beauty, and is, therefore, reputed to sympathise with those who suffer any disfigurement. In Hindustan there are directions for worshipping Mahes’wara, or Siva himself on the fourteenth of the light half of Phalguna.
H. H Wilson बंगालक प्रख्यात धर्मशास्त्री रघुनन्दन भट्टाचार्यक ग्रन्थ स्मृतितत्त्वक प्रथम खण्ड तिथितत्त्व सँ उद्धृत कएने छथि-
नेपालमे घण्टाकर्णक पूजा
नेपालमे घण्टाकर्ण-चतुर्दशीक आयोजन होइत अछि।
एतए एक कथा प्रचलित अछि जे एकटा राक्षस छल। ओकरा भगवानक नाम नै सोहाइत छलैक ओ अपन कानमे घंटा लटकौने रहैत छल आ भगवानक नाम नेनिहारकें उपद्रव करैत छल। एहि राक्षससँ लोकसभ हकन्न कानए। जेम्हरे भगवानक नाम लैत सुनए ओ ओम्हरे दौड़ि जाए। मुदा जखनि भदबारि एल आ चारूकात बेंग टर्र-टर्र करए लागल तँ घंटाकर्ण कें भेलैक जे ई बेंगसभ हमरा खिसिया रहल अछि। ओ बेंगकें मारबाक लेल दौडए लागल। आ थाल-पानिमे पैसए लागल। एक ठाम ततेक बेसी पाँक रहैक जे ओहीमे ओ घण्टाकर्ण पँसि गेल आ डुबैत चल गेल। एहि प्रकारें साओन मासमे बेंग घण्टाकर्णक आतंकसँ लोककें मुक्ति दियौलक।
History of Nepal (1877 A.D.) मे Daniel Wright लिखैत छथि जे
नेपालमे गढियामोगल नामक एकटा पर्व मनाओल जाइत अछि जे साओन मासक चतुर्दशीकें होइत अछि। एहिमे खढ़-पातसँ घण्टाकर्णक बओना बनाओल जाइत अछि आ घियापुता सभ ओहि बओनाकें डेंगबैत आ माटि पर घसिटैत गामसँ दूर लए जाइत अछि। ओ छओडा सभ लोकसँ पाइ मँगैत अछि। अवधारणा छैक जे एहिसँ घण्टाकर्ण नामक राक्षस गाम छोडि चल जाएत। साँझमे ओहि बओनाकें डाहि देल जाइत अछि।
एहि सभ तथ्यके देखलाक बाद स्पष्ट होइत अछि जे मिथिलाक घाँटोपूजा एहि सभ परम्परासँ भिन्न अछि।
- पहिल बात जे मिथिलामे ई एक मासक पूजा होइत अछि
- मिथिलामे वैशाख मासमे होइत अछि, जखनि कि बंगालमे फागुन शुक्ल चतुर्दशीकें आ नेपालमे साओन शुक्ल चतुर्दशीकें।
- मिथिलामे माँटिक डमरूक आकारक पाँच टा घाँटो बनाए पूजल जाइत अछि।
एहि प्रकारें मिथिलाक घाँटो-पूजा पृथक् अछि। बंगालक परम्परासँ एतेक आदान अवश्य भेल अछि जे बंगलामे भाँइटक फूलक नाम थीक- घेंटू। बंगालक घेंटूक नामक असरि भेलैक जे मिथिलामे एहि फूलसँ पूजा होमय लागल।
मिथिलाक घाँटोपूजा आ जैन-परम्पराक बीच सम्बन्ध
मिथिला अदौसँ जैन-परम्पराक दिस बेसी झुकल रहल अछि। एहि घाँटो-पूजामे सेहो जैनक प्रभाव प्रतीत होइत अछि।
पहिल विचार घाँटोक मूर्तिक आकृतिसँ सम्बन्धित अछि। एतए जैं-परम्परामे पूजित घण्टाकर्णक स्वरूप, ओकर आकृति आ मिथिलामे पूजित घाँटोक आकृतिक बीच तुलना कएल जा सकैत छैक। एहिसँ निष्कर्ष निकालि सकैत छी जे मूल मूर्तिक स्वरूप मिथिलाक घाँटोक रूपमे आबि गेल अछि।
एहि आकृतिमे दूनू टा पयर पसारल अछि आ हाथमे धनुष तानल रहबाक कारणें दूनू हाथक अंश सेहो फैल अछि। माने नीचाँ आ ऊपर कार आ बीचमे डाँड़ वला भाग पातर अछि।
यैह मूर्ति मिथिलामे पारम्परिक रूपसँ माँटिक बनाओल जाइत अछि जेकर आकृति डमरू जकाँ भए जाइत छैक।
तें कहल जा सकैत अछि जे मिथिलाक घाँटो-पूजा जैन-परम्पराक थीक आ ई मिथिलामे जैनक प्रभाव कें स्पष्ट करैत अछि। वैशाख मासमे महावीरक जन्म भेल अछि तें ओही मासमे घण्टाकर्णक साधना विशेष फलदायी होएत एहि बुद्धिसँ ई पाबनि संक्रान्तिक हिसाबसँ बैशाखमे होइत छैक।
एहि प्रकारें मिथिलामे प्रचलित घाँटोक पूजा जैनधर्मक घण्टाकर्णक पूजा थीक।


text:
अन्धराठाढीक तीन अभिलेख
[दिनांक 16 एवं 17 मार्च, 2018 कें अन्धराठाढी में वाचस्पति-महोत्सव मनाओल गेल। एहि अवसर पर दिनांक 17 मार्च कें डा. फणीकान्त मिश्रक अध्यक्षतामे इतिहास एवं पुरातत्त्व सत्र मे पढल गेल आलेख]
मिथिलामे अन्धराठाढी पुरातात्त्विक दृष्टिसँ महत्त्वपूर्ण अछि। एकर नामकरणसँ सूचित होइत अछि जे आन्ध्र-प्रदेश अर्थात् कर्णाटसँ आएल विजेताक ई एकटा स्थल छल। एहि घटनाकें नान्यदेवक संग जोडल जाइत अछि आ एहि गाममे कमलादित्यस्थान सँ उपलब्ध विष्णुक प्रतिमाक मूर्तिलेखक आधार पर एकरा सिद्ध कएल जाइत अछि जे ओ व्यक्ति नान्यदेव छलाह जे एतय आबि अपन सैन्य शिविर लगोल आ मिथिलाक विजययात्रा प्रारम्भ कएल।
एहि गामसँ प्राप्त दूटा मूर्तिलेखक अध्ययन एतय अपेक्षित अछि। पहिल अभिलेख कमलादित्यस्थान सँ प्राप्त मूर्तिलेख थीक। ई वर्तमानमे खण्डित विष्णुमूर्तिक पादपीठ पर उत्कीर्ण अछि। लेख पर्याप्त खण्डित भए चुकल छैक तें पढबामे अधिक स्पष्ट नै अछि। एकर पहिल पाठ म.म. परमेश्वर झा मिथिलातत्त्वविमर्श मे एहि रूपमे देने छथि-
श्रीमन्नान्यपतिर्जेता गुणरत्नमहार्णवः।
यत्कीर्तिजनितो विश्वे द्वितीयः क्षीरसागरः।।1।।
मन्त्रिणातस्य नान्यस्य (मन्त्र-मन्त्र) नवरङ्गाब्जभानुना।
तेनायं कारितो देवः श्रीधरः श्रीधरेण च।
(दरभंगा संस्करण, 1949, प. सं. 104)
एहि लेख कें कतेको बेर पढबाक प्रयास कएल गेल अछि। किछु वर्ष पूर्व दरभंगाक श्रद्धेय सत्यनारायण झा सत्यार्थी एकटा नीक कलाकार आ फोटोग्राफरक रूपमे एहि शिलालेखकें साफ कए एकर प्रिंट तैयार कएलनि जे हुनक पुस्तक मिथिलाक्षरक उद्भव ओ विकास मे प्रकाशित भेल।
एहिसँ पूर्व एहि शिलालेखक प्रामाणिक इंक-स्टम्पेज काशी प्रसाद जायसवाल रिसर्च इन्सिटीच्यूटक शोध पत्रिकामे आ पुनः पं. राजेश्वर झाक पुस्तक मिथिलाक्षरक उद्भव ओ विकास मे निगेटिव प्रिंटक संग प्रकाशित भए चुकल छल
जेकर अवलोकन केलाक बाद दूनू कें मिलाए पढला पर म.म. परमेश्वर झाक पाठ मे संशोधनक अवसर आएल। एकर मुख्य स्थान अछि दोसर पंक्तिक 9-12 अक्षर जतए पाठक कारणें ऐतिहासिक साक्ष्य पर असरि पडैत अछि।
एहि चारि अक्षर कें म.म. परमेश्वर झा ‘नवरङ्गा’ पढने छथि आ तें ओ श्रीधरदासक नाम लैत हुनका रङ्गवाली कायस्थ मानने छथि। बादमे सत्यनारायण झाक फोटोग्राफीक आधार पर एकरा ‘क्षत्रवंशा’ पढल गेल आ एहि आधार पर श्रीधर कें क्षत्रिय मानल गेल। किन्तु सत्यनारायण झाक फोटोग्राफी हुनका द्वारा ओहि पर कलम चला देबाक कारणें अधिक प्रामाणिक नहि रहि गेल अछि तें काशी प्रसाद जायसवाल रिसर्च इन्सिटीच्यूटक शोध पत्रिका आ राजेश्वर झा द्वारा प्रकाशित शिलालेखक इंकस्टम्पेज सभसँ प्रामाणिक अछि।
एकर दोसर पंक्तिक 9-10म अक्षर क्ष एवं त्र के रूपमे पढल जा सकैत अछि जकरा परमेश्वर झा म एवं न्त्र के रूपमे पढने रहथि। वस्तुतः एकर पहिल पंक्तिक तेसर अक्षर ‘म’ अछि जेकरा संग दोसर पंक्तिक नवम अक्षर एकदम भिन्न अछि आ तें एकरा ‘क्ष’ पढब उचित थीक। मुदा एतहि 12म अक्षर कें सत्यनारायण झा ‘श’ मानैत छथि जे उचित नहि बुझाइत अछि। कारण जे एहि आकृतिक नीचाँमे जे अंश अछि से ‘श’ मे नहिं होएत (मिलाउ पहिल पंक्तिक श्री अक्षर)। संगहि व अक्षरक ऊपर अनुस्वार सेहो नहि छैक। तखनि ई अक्षर ‘ङ्ग’ अवश्य थीक। एहि अक्षर कें परमेश्वर झा वेसी नीक जकाँ चिन्हने छथि। तखनि ई चारू अक्षर ‘क्षत्रवङ्गाब्ज’ अथवा ‘क्षत्ररङ्गाब्ज’ पढल जेबाक चाही। ‘क्षत्रवङ्ग’ कें जँ कोनो स्थान मानी तँ इहो पाठ संगत भए सकैत अछि मुदा ‘क्षत्ररङ्गाब्जभानुना’ क अर्थ होएत क्षत्रियक रङ्गभूमि अर्थात् “युद्धभूमिमे फुलाएल कमल कें विकसित कएनिहार।” एहिसँ अर्थ निकालल जा सकैत अछि जे नान्यदेवक मन्त्री श्रीधर अप्रतिम योद्धा रहथि आ हुनक सहायतासँ नान्यदेवरूपी कमल विकसित भेल छल। संगहि श्रीधर स्वयं सेहो क्षत्रिय रहथि सेहो कोनो असंभव नहि, ओना एहि पाठमे स्पष्ट निर्देश नहि अछि। जँ सत्यनारायण झाक पाठ मानल जाए तँ हुनक क्षत्रिय होएबाक स्पष्ट निर्देश सेहो अछि। सभ प्रकारें ई शिलालेख नान्यदेवक आरम्भिक विजयक संकेत करैत अछि। ध्यातव्य जे कल्चरल हेरिटेज ऑफ मिथिलामे जयकान्त मिश्र सेहो “क्षत्रवंशाब्जभानुना” पाठ मानने छथि। आ तें ई स्पष्ट कहल जा सकैत अछि जे श्रीधर क्षत्रिय छलाह, कायस्थ नहि, आ ओ श्रीधरदाससँ भिन्न छलाह। संगहिं नान्यदेवक पहिल राजधानी अन्धराठाढीमे छल।
म.म. परमेश्वर झा अपन पाठ नवरङ्गाब्जभानुनाक आधार पर लिखैत छथि जे- “नान्य राजाक धीसचिव (देवान, मुन्तजिम मुल्क) बटुदासक बेटा श्रीधरदास नामक रङ्गवाली कायस्थ छलाह। ओ पूर्वमे वल्लाल सेनक भृत्य छलाह। वल्लालसेन के हुनका प्रसंग संशय भेलैन्ह जे पुत्र लक्ष्मणसेनसँ विरोध करावय चाहैत छथि, तें अपना ओहिठामसँ निकालि देलथीन्ह, तखन नान्य राजाक शरणमे अयलाह। हिनक स्थापित कमलादित्य नामक विष्णुमूर्ति अन्धराठाढी गाम प्रगन्ना जबदीमे छथि।“ (पृ. 103)
एतय कालक्रम निर्धारणमे नान्यदेवक सिमरौनगढक वास्तुसम्बन्धी शिलालेख उद्धृत करब प्रासंगिक होएत। म.म. परमेश्वर झा सेहो सिमरौन गढक एहि शिलालेखक पाठ एहि प्रकारें देने छथि-
नन्देन्दुबिन्दुविधुसम्मितशाकवर्षे
सच्छ्रावणे सितदले मुनिसिद्धितिथ्याम्
स्वा(ती)तौ शनैश्चरदिने करिवैरिलग्ने
श्रीनान्यदेवनृपतिर्व्यदधीत वास्तुम्।
एहि शिलालेखक अनुसार नान्यदेव शाके 1019 अर्थात् 1096 ई.मे सिमरौनगढक वास्तु लेलनि। एतए हुनका नृपति कहल गेल अछि मुदा अन्धराठाढीक विष्णुमूर्ति अभिलेखमे हुनका जेता कहल गेल अछि। नान्यदेव वंगालक दिससँ आएल छलाह जे स्पष्ट अछि तखनि इहो मानल जाएत जे ओ पूव देससँ मिथिलाकें जितैत सुदूर पश्चिंम पहुँचि सिमरौन गढमे अपनाकें राजा घोषित कएल आ राजधानीक लेल वास्तु लेलनि। अर्थात् सिरौनगढक वास्तु लेबाक घटनासँ पहिनहि अंधराठाढीमे ओ अपन जडि जमा चुकल छलाह। तें ई मानब अनुचित नहि जे 1096 सँ किछु पहिनहि एहि कमलादित्य स्थानक मूर्ति स्थापित भेल।
मिथिलातत्त्वविमर्शक पहिल संस्करण जे 1949 ई. मे श्रीहरिश्चन्द्र झा प्रकाशित कएलनि ओकर पाद-टिप्पणी सेहो एकटा भ्रान्ति उत्पन्न कएलक। ओहि पाद-टिप्पणीमे श्रीधरदासक परिचयमे कहल गेल जे ओ सूक्तिकर्णामृत (सदुक्तिकर्णामृत) नामक सुभाषित ग्रन्थक संकलन कर्ता थिकाह। सदुक्तिकर्णामृत ग्रन्थक पुष्पिकाक उल्लेख करैत ओतहि हुनक काल निर्धारण तँ कएल गेल मुदा ई ध्यान नहि देल गेल जे दूनू तिथिमे कतेक अंतर अछि। सदुक्तिकर्णामृतक पुष्पिकामे कहल गेल अछि-
शाके तु सप्तविंशत्यधिकशतोपेतदशशते शरदाम्।
श्रीमल्लक्ष्मणसेनक्षितिपस्य रसैकयुतकत्रिंशे।।
श्रीधरदासेनेदं सूक्ति(सदुक्ति) कर्णामृतं चक्रे।।
अर्थात् शाके 127+1000 अर्थात्1127 आ लक्ष्मण संवत् 37 मे श्रीधरदास सदुक्तिकर्णामृत बनाओल। इहो द्रष्टव्य थिक जे लक्षमणसेनक पिता वल्लालसेनक अद्भुतसागर ग्रन्थक आधार पर हुनक राज्यारोहण काल 1082 शाके थिक हुनक पुत्र लक्ष्मणसेनक द्वारा चलालोल संवतक 37म वर्षमे श्रीधर दास सदुक्ति कर्णामृत लिखलनि जे सभटा नान्यदेवक कालक परवर्ती घटना थिक। नान्यदेवक सिमरौन गढक शिलालेखक तिथि शाके 1019 सँ ई तिथि 126 वर्षक बादक थिक। तें दूनू श्रीधर एके थिकाह से असम्भव अछि। आ 1019 शाके सँ पूर्वहि अन्धराठाढीमे सेहो ओएह श्रीधर कमलादित्य स्थानक मूर्ति स्थापित कएने हेताह से तँ आरो असम्भव अछि। तें सदुक्तिकर्णामृतकार श्रीधरदास आ अन्धराठाढीक श्रीधर दूनू भिन्न व्यक्ति थिकाह से निश्चय होइत अछि। संगहि श्रीधर कायस्थ रहथि से एतय कोनो उल्लेख नहि अछि।
तारामूर्ति अभिलेख
अंधराठाढी गामक सुखाएल सरखरा पोखरि मे भूतल सँ प्रायः 10 फीट नीचाँ जे.सी.बी. मशीन द्वारा माँटि काटल जेबाक क्रम मे दिनांक 11 फरवरी, 2016 कें ताराक एक मूर्ति भेटल जेकरा ग्रामीणलोकनि गामक प्राचीन दुर्गास्थान परिसरमे अवस्थित राधाकृष्ण मन्दिर मे रखलनि। 27× 20 इंचक एहि मूर्तिक पादपृष्ठ पर 7×15 इंच स्थान पर तीन पंक्तिक एक मूर्तिलेख अछि।
तारामूर्ति अभिलेख, अन्धराठाढी एहि अभिलेखक लिपि मिथिलाक्षर अछि, जे लिपिक दृष्टि सँ नान्यदेवक कालक थिक। अंधराठाढ़ी सँ प्राप्त 1096 ईस्वीसँ किछु पहिलुक श्रीधरक अभिलेख सँ लिपि समान अछि। दूनू मे ‘भ’ अक्षर अपन प्राचीनतम रूपमे अछि, जे बादमे मिथिलाक्षरमे बदलि गेल अछि। एहि प्रकारें अभिलेखक काल 11-12म शतीक मानल जा सकैत अछि।
पाठ
ओम् ये धर्म्मा हेतुप्रभवा हेतुं तेषां तथागतोह्यवदत्तेषां च यो
निरोध एवं वादी महाश्रमणः।। देयधर्म्मोयं प्रवरमहा
यान++[प्रका]रः प्रव+]र्त्त]नपुरराज्ये सुधाविहारे भगवते दत्तः।
अनुवाद- जे कार्य कोनो कारणें होइत अछि ओ कारण तँ तथागतक द्वारा कहल गेल अछि। मुदा ओकरा रोकबाक उपाय जे अछि ओ महाश्रमण एवंप्रकारें कहलनि। ई कबुला प्रवर्त्तनपुर (?) राज्यमे सुधाविहारमे भगवान् महाश्रमण कें श्रेष्ठ महायानक अनुरूप देल गेल।
एहि अभिलेख मे प्रसिद्ध बौद्धमन्त्रक उल्लेख भेल अछि तथा मूर्ति पर दाहिना कात ध्यानी बुद्धक अंकन अछि। एहिसँ स्पष्ट अछि जे बौद्ध महायान मे पूजित ताराक ई मूर्ति थिक। ताराक एकटा रूप सनातन धर्ममे सेहो पूजित अछि, मुदा ओ शवासना तारा थिकीह। एतए महायानक ताराक रूप भेटैत अछि। मूर्ति देखलासँ ई प्रथम दृष्ट्या खदिरवनीक श्याम अथवा हरित ताराक रूप अछि।
एहि मूर्तिलेखमे दू स्थानसूचक शब्द प्रवर्तनपुर राज्य एवं सुधाविहारक उल्लेख भेल अछि। प्रवर्त्तनपुर कें आधुनिक पस्टनक संग जोड़ल जा सकैत अछि, जतए अवस्थित बौद्ध-स्तूपक अवशेष कें सुधाविहारक संग सम्बद्ध कएल जा सकैत अछि, किन्तु एकरा लेल अग्रेतर शोधक आवश्यकता छैक। जा धरि पस्टनक मुसहरनिया डीहक खुजाइ नहि होइत अछि आ ओतए सँ सुधाविहारक कोनो लिखित साक्ष्य उपस्थित नहिं होइत अछि ता धरि एकरा प्रामाणिक नहिं मानल जाएत। ई मात्र शोधक दिशाक संकेत करैत अछि।
एतए इहो संदेह भए सकैत अछि जे पस्टन सँ सरखरा पोखरि मे ई मूर्ति केना आएल? प्राचीन कालमे जखनि मूर्ति खण्डित भए जाइत छल तँ विधानपूर्वक ओकर विसर्जन करबाक परम्परा छल। विसर्जनक क्रममे शोभायात्रा निकालि ओकरा गाममे घुमाओल जाइत छल आ कोनो पोखरिमे जलप्रवाह कए देल जाइत छलैक।
परवर्ती कालमे विधर्मी आक्रान्तासँ मूर्ति कें बचयबाक लेल ओकरा पोखरिमे राखि देबाक काज सेहो कएल गेल अछि।
बौद्ध महायानक परम्परा रहल अछि जे कबुला पूर्ण भेला पर कोनो विहारक महाश्रमणक देखरेख मे मूर्ति बनाओल जाइत छल, ओहि मूर्तिक विशेष पूजा होइत छल। एहि पूजामे यजमान प्रचुर धनक संग ओहि पूजित प्रतिमाकें ओही विहारमे दान कए दैत छलाह। एकरा देयधर्म कहल गेल अछि। ई देयधर्म शब्द कुषाणकालहि सँ भेटैत अछि। महिषीक उग्रतारा स्थान सँ सेहो एहि प्रकारक एक खण्डित मूर्ति भेटल अछि।
कमलादित्यस्थान पर म.म. परमेश्वर झा कें एकटा लेख भेटल रहनि जकर उल्लेख ओ मिथिलातत्त्वविमर्श मे कएने छथि- “एकर एक स्तम्भमे “मगरधज जोगी 700” एतबा लेख अछि। एर्थात् मकरध्वज योगी, परन्तु सात सय 700 अङ्कक अभिप्राय स्पष्ट प्रतीत नहि भयसकैत अछि।“ ई स्तम्भ वर्तमानमे नहि भेटैत अछि। प्रायः नव निर्मित मन्दिरमे जे दूनू कात स्तम्भ लगा देल गेल अछि ताहिमे ओ दिवालक संग झँपाए गेल हो। परमेश्वर झा सेहो एतए बौद्धसंघक संकेत कएने छथि जे निराधार आ असंगत नहि अछि। एहन स्थान सभ बौद्ध महायानक साधना स्थल रहल अछि।
एहि प्रकारें स्पष्ट अछि जे अन्धराठाढी शिलालेखक आलोकमे सेहो महत्तवपूर्ण अछि। एहि ठामक लेख सभक संरक्षण होएबाक चाही। कमलादित्यस्थानमे किछु स्तम्भसभ ओंघराएल अछि ओकर उचित संरक्षण होएब आवश्यक। संगहि ओकर चारूकात कोनो कोडल नै जाए से सुनिश्चित करब आबश्यक। एकर दक्षिणमे जे हालहिमे मन्दिरक निर्माण भेल अछि ताहि क्रममे पुरातात्त्विक सामग्रीक नष्ट होएबाक संभावनाकें नकारल नै जा सकैत अछि।


text:
नई दिल्ली। उत्तर प्रदेश सरकार दिस स चारिटा अखिल भारतीय आयुर्विज्ञान संस्थान (एम्स) क मांग क बाद आब बिहार क भाजपा नेता सेहो एहि लेल लामबंद भ गेलाह अछि। भाजपा नेता कीर्ति आजाद केंद्रीय स्वास्थ्य मंत्री स भेंट क कहला अछि जे बिहार मे स्वास्थ्य सेवा क अभाव अछि। एहन मे कम स कम बिहार मे दूटा एम्स हेबाक चाही। ओना आधिकारिक रूप स जगहक नाम नहि लेल गेल अछि मुदा कहल जा रहल अछि जे बिहारक दोसर एम्स दरभंगा या उत्तर बिहारक कोनो आन शहर मे खोलबाक प्रयास कैल जा रहल अछि।
गौरतलब अछि जे प्रधानमंत्री पहिने पटना, भोपाल, भुवनेश्वर, जोधपुर, रायपुर आ ऋषिकेश मे एम्स बबनेबाक घोषणा क चुकल छथि आ पटना एम्स मे एहि साल स पढाई शुरू भ रहल अछि। मंत्रालय क सूत्र क कहब अछि जे दरभंगाक सांसद कीर्ति झा आजाद स्वास्थ्य मंत्री गुलाम नबी आजाद स भेंट केलथि अछि आ बिहार मे स्वास्थ्य सेवा क अभाव क हवाला दैत बिहार मे दूटा एम्स बनेबाक मांग केलथि अछि।
स्वास्थ्य मंत्रालय क शीर्ष अधिकारी क अनुसार एम्स लेल एकटा प्रक्रिया होइत अछि। राज्य सरकार आधा जमीन दैत अछि बाकी क लेल अधिग्रहण क प्रक्रिया शुरू होइत अछि। फेर डिजाइन आ डिटेल प्रोजेक्ट रिपोर्ट तैयार होइत अछि। डीपीआर क काज जमीन अधिग्रहण क बाद शुरू होइत अछि। एहन मे एखन एहि प्रकारक कोनो मांग कए पूरा हेबा मे समय लागि सकैत अछि। ओनाओ प्रधानमंत्री स्वास्थ्य सुरक्षा योजना क तहत राज्य मे एम्स खोलल जाइत अछि।
maithili news, mithila news, bihar news, latest bihar news, latest mithila news, latest maithili news, maithili newspaper


text:
बिहार विधान परिषद् मे 24 जुलाई क’ भेल महाभारतक विश्लेषण कतेको तरहें कएल जा रहल अछि। सबसँ पहिल वाकयुद्ध महिला मंत्रीक जवाब देम सँ असमर्थता सँ आरंभ भेल। भाजपा एहि तथ्यकेँ नमारलक जे विभागीय महिला मंत्री सदन मे जवाब नहि द’ रहल छथि आ हुनका बदला मे विजय कुमार चौधरी जवाब द’ रहल छथिन्हि। भाजपाक बोली मे तेखी सँ सत्तापक्ष दबाव मे आयल। भाजपा सदस्य व वैद्यनाथ चौधरीक प्रश्नक अति पिछड़ाक छात्रवृत्ति मे राशिक कमी सँ संबंधित छल। मंत्रीक जवाब सँ असंतुष्ट विपक्षी भाजपा एहि तथ्य पर घोंघौज पसार’ चाहलक ताकि सरकार क राजनीतिक स्तर पर फझिअत कराओल जाए जे ओ अति पिछड़ाक कल्याणक अनेरो अनघोल मचा रहल अछि जखन कि वास्तविकता फराक छैक । ताबत धरि सत्ता पक्ष खौंझा चुकल छल। नीतीश कुमारक लग मे बैसल सत्ताधारी जनता दल (यू) क संजय सिंह , नेता विपक्ष सुशील मोदी केँ कहलखिन्ह जे हुनका प्रत्येक प्रश्न पर उठबाक बेमारी भ’ गेल छन्हि। संजय सिंहक बोली मे जे कटुता रहैक, भाजपा के बर्दाश्त नहि भेलैक आ एकर प्रतिरोध करैत सुशील मोदी प्राय: पहिल बेर सदन वेश्मय मे एलाह आ हुनका पॉंछॉं-पॉंछॉं संपूर्ण भाजपा वेश्मत मे आबि हो-हल्लाह कर’ लागल। स्थितिक करालताक अनुमान लगिबत हि सभापति महोदय कार्यवाही स्थगित क’ देलखिन्ह । ता धरि भाजपाक सदस्यगण आक्रोशित भेल सदन वेश्म मे ठाढ़ भ’क’ हल्ला करिते रहथि कि ओ लोकनि संजय सिंहक दिशि घुरि गेलाह आ तकरा बाद पहिने वाकयुद्ध भेल आ जँ किछु मोटगर-डँटगर सदस्य आ मंत्रिगण थोर-थाम नहि करितथि त’ पहिने त’ संजय सिंह संगे दुर्व्यवहार होईत, पॉंछॉं किनका कतेक चोट लगितन्हि, कल्पनाक विषय थिक। दुनू पक्ष तामसे लोह छलाह। जखन सदन पुन: समवेत भेल, नीतीश कुमार पहिने तँ सदनक माध्यम सँ सभापति केँ अपन दु:ख सुनौलखिन्ह, मुदा बाद मे ओ न्याकयक मांग कर’ लगलाह। हुनकर कहब छलन्हि जे भाजपाक सदस्यगण सदन मे आ नेता प्रतिपक्ष बाहर मे मीडिया केँ कहलथिन्ह जे विवाद नीतीश कुमारक इशारा पर कएल गेल। नीतीशक कहब छलन्हि जे हमरा पर निरर्थक आरोप लगाओल जाए रहल अछि, जखन कि हम निर्दोष छी। हुनक स्पष्ट कहब छलन्हि जे सदन मे मीडियाक प्रतिनिधि बैसल रहैत छथि, हुनके सँ पुछि लेल जाए जे हमर कोनो इशारा छल अथवा नहि। ओ ऑगॉं स्पष्ट कयलन्हि जे सदनक कार्यवाहीक रिकार्डिंग ऑडियो आ वीडियो मे होईत छैक, एकरो आधार पर जांच भ’ सकैत अछि। विधान परिषद् जे ऑडियो रिकार्डिंग होईत छैक, ओ एखन धरि मानव नियंत्रित (मैन्युडअल) अछि। जखन कोनो माननीय सदस्य किछु बजबाक लेल ठाढ़ होईत छथिन्ह त’ ऑपरेटर हुनकर स्थान देखि क’ माईक-नियंत्रण मशीन केँ ट्युन करैत अछि आ तकरा बाद हुनक माईक ध्वनि विस्तारक सँ जुड़ैत अछि। ई होयबा मे किछु सेकेंड लगैत छैक। जा धरि ऑपरेटर हुनक माईक केँ सक्रिय (एक्टिव) नहि करत, ध्वनि नहि निकलतैक। एहन स्थिति मे वक्ताक स्थिति एहन रहैत छन्हि जे हुनक पहिल पॉंच सँ सात सेकण्डक गप्प़ माईक पर नहि अबैत अछि। छोट टुसकी, बैस क’ कएल गेल गप्पॉ, इशारा आदि माईक पर एहि दुआरे नहि अबैत अछि। आब वीडियोक चर्चा। सदन मे कार्यवाहीक कवरेज लेल तीन ठाम कैमरा लागल छैक। ई कैमरा सब सेहो मानव द्वारा नियंत्रित अछि। साधारणतया सदनक कोनो कोना धरि एहि कैमरा सँ फोटोग्राफी कएल जा सकैत छैक, मुदा एकरो ध्वनि माईक सँ संबद्ध छैक अर्थात् जखन सदन मे माईक काज करतै, तखने एहि कैमरा मे ध्वनि जेतैक। तेसर चीज, सदनक कार्यवाही संकलनक हेतु जतेक संवाददाता छथि, हुनक बैसबाक इंतजाम ऊपर मे अवस्थित प्रेस दीर्घा मे छैक। ओत’ स’ ओ महीन तरहक गप्प, नहि सुनि सकैत छथि। जखन वेश्म मे बहुत सदस्यो ठाढ़ भ’क’ हल्ला क’ रहल छथि, कोनो सदस्य द्वारा कएल गेल छोट संशोधन सुनब त संभव अछि। किछु चतुर एवं अनुभवी सदस्य हो-हल्ला मे अपन गप्प ऊपर करबाक लेल माईक सँ मुँह सटा क’ चिचिया क’ बजैत छैक,जेना आब ओ मुँह मे माईक कोंचि लेताह। मुदा नीतीशक भाषणक तथ्य ई छल जे मीडिया आ मशीनक सहायता सँ सिद्ध कएल जा सकैत छैक जे ओ दोषी नहि छथि। ओ ईहो घोषणा क’ देलन्हि जे एहन परिस्थिति मे ओ सदनक कार्यवाही मे भाग नहि लेताह। नीतीश दुख दूर करबाक पूर्ण चेष्टा कएल गेल। बिनु गलतियो के सभापति माफी मंगलन्हि। नेता, प्रतिपक्ष सेहो खेद व्यक्त कएलन्हि। नीतीशक समर्थन मे, हुनका प्रसन्न करबाक लेल चिरौरी सेहो भेल। मुदा ई प्रकरण सदन संचालन वा मीडिया प्रबंधन पर चर्चा करबाक पैघ मौका प्रदान सेहो कएलक। सबसँ पहिल गप्प जे जखन सभापति द्वारा कार्यवाही स्थगित केलाक बाद सभापति आसन सँ उठि क’ चलि गेलाह आ तकरा बाद भाजपा वा सत्तापक्षक सदस्यकगण बीच झगड़ा भेल त’ एकरा कोनो तरहें सदनक कार्यवाही नहि मानल जा सकैत अछि। दोसर जे, नेता, प्रतिपक्ष नीतीश कुमारक संबंध मे मीडिया मे बयान देलथिन्ह आ तकर पंचैती नीतीशजी सदन मे करओलन्हि। सदनक बाहरक देल गेल वक्तव्यक लेल सदन मे न्याय मांगब कोन तरहें उचित कहल जा सकैछ। जखन संजय सिंह नेता, प्रतिपक्षक प्रति असम्मानजनक शब्दक व्यवहार केलथि, नीतीश हुनका बगल मे चुपचाप बैसल छलथि। कोनो रोकटोक नहि। बाद मे ओ संजय सिंहक एहि कृत्यक लेल कनेको अफसोस नहि व्यक्त कएलन्हि। नीतीश स्पपष्ट कएलन्हि जे ओ मात्र सदस्य छथि। मुदा भाजपाक लेल नीतीश एखनो नेता छथि। एहि झगड़ा सँ स्पष्ट भेल जे चाहे संजय सिंह केँ सदनक मर्यादा सिखेबाक विषय हो अथवा एहन महिला मंत्रीक चयनक विषय हो जे कम सँ कम सदन मे उत्तर देबाक लेल ठाढ़ हेबाक साहस करथि, एकर जिम्मेवारी भाजपा नीतीश केँ दिये चाहैत छल। दोसर, मीडियाक प्रबंधनक विषय अछि। घटनाक दोसर दिनका समाचार पत्र सभक मुखपृष्ठ। जाहिमे विधान परिषद्क ओहि दृश्यक फोटो छापल गेल। विधान परिषद् सचिवालय सँ कोनो पत्रकार ओहि दिन फोटो खिचबाक अनुमति नहि नेने छलाह। स्पष्ट अछि, जे पत्रकारणगण प्रेस दीर्घा मे रहथि ओ अपन कैमरा सँ अथवा मोबाईल मे उपलब्ध कैमरा सँ ऊपर सँ फोटो खीचि अखबार मे छपलन्हि। एहि तरहक कृत्य गैर कानूनी त’ अछिए, मीडियाक संवेदनशीलता पर प्रश्नोचिह्न सेहो लगबैत अछि। मीडियाकर्मी के जे पास देल जाईत छन्हि ताहि मे बहुत रास चीज सदन मे ल’ जेबासँ प्रतिबन्ध् छैक। सदन मे मोबाईल ल’ जेबाक अनुमति त’ सदस्य तक केँ नहि छन्हि। ओना चोरा-छिपा क’ सदस्यगण वा मीडिया कर्मी मोबाईल ल’ जाईत छथि। मुदा मोबाईल सँ फोटो खिचब आ ओहि फोटो केँ समाचार पत्र मे छापि देब आ परिषद् सचिवालय अथवा सभापति दिस सँ कोनो तरहक प्रतिकार नहि कएल जायब, स्पष्ट करैत अछि जे जनतांत्रिक एवं संसदीय व्यावस्थाक निर्वहन मे कोताही झलकि रहल अछि। एतबे नहि, झगड़ा भेलाक किछु घंटाक बाद सदनक भीतुरका ‘फुटेज’ इलेक्ट्रॉनिक समाचार चैनल पर प्रसारित भ’ रहल छल। नीतीश जी सदन मे जे किछु कहलथि सेहो टी.वी.चैनल पर देखा रहल छल। प्रश्न ई उठैत अछि जे ओ फुटेज कोना बाहर आयल? सदनक कार्यवाहीक रेकर्डिंग निजी एजेंसी करैत अछि आ संभव छैक, ओकरा माध्यम सँ फुटेज बाहर निकलल हो। ईहो संभव अछि जे दर्शक दीर्घा मे बैसल मीडिया कर्मी सेहो रेकर्डिंग ’क’ फुटेज बाहर पठबैथ होथि। ई’त’ जॉंचक विषय अछि। मुदा ई घटना सदनक कार्यवाहीक अंकन संपूर्ण व्यवस्था पर प्रश्न चिह्न लगबैत अछि। विधान परिषद् मे पत्रकार दीर्घा समिति अछि जकर अध्य्क्ष सभापति स्वयं छथि आ एहि समिति मे पटना मीडिया हाऊसक वरिष्ठ एवं अनुभवी सदस्यगण सब छथि। विश्लेषणक ई अर्थ नहि जे सदन मे सदस्यगण झगड़ा-फसाद करथि आ एकर जानकारी मीडियाक माध्यगम सँ बाहर नहि जाईक। विषय ई अछि जे पत्रकारगण केँ सदनक कार्यवाहीक आवश्यक जानकारी छन्हि अथवा नहि। घटनाक दोसर दिन नेता, प्रतिपक्ष द्वारा खेद व्याक्त कएल गेल। हालांकि एहि पूरा प्रकरणमे दोषी के छथि, एकर निष्कर्ष पर आयब आसान नहि। किछु कालक बाद नीतीशजी सदन मे एलाह। घटनाक्रमक पटाक्षेप हो, एकर प्रयास सत्तापक्ष वा विपक्ष दिस सँ भेल। पहिने सत्ता पक्ष भाजपाक किछु सदस्यणन पर अनुशासनिक कार्रवाईक मांग कएने छल आ बाद मे भाजपा द्वारा सेहो एहने मांग कएल गेल। दुनू दिस सँ अपन मांग वापस लेल गेल। मुदा संजय सिंह द्वारा कोनो तरहक प्रतिक्रिया नहि देल गेल। विधान परिषद् क एहि महाभारत मे धृतराष्ट्र क भूमिका मे के-के रहलाह, एकर निसाफ त’ इतिहास करत, मुदा जँ संवेदनशील विषय पर पक्ष, विपक्ष वा मीडिया द्वारा परिपक्वताक प्रदर्शन नहि कएल जायत त’ जनतांत्रिक गौरवशाली इतिहास पर अनेरो कारिखक थक्का एहिना लगैत रहत। विभिन्न राजनीतिक दलक शीर्ष नेता केँ प्रसन्न राखबाक प्रक्रियामे सदन आ सरकारक गरिमाके बचा क’ राखि लेब, सबसँ पैघ समस्या अछि।
इ-समाद, इपेपर, दरभंगा, बिहार, मिथिला, मिथिला समाचार, मिथिला समाद, मैथिली समाचार, bhagalpur, bihar news, darbhanga, latest bihar news, latest maithili news, latest mithila news, maithili news, maithili newspaper, mithila news, patna, saharsa


text:
समस्तीपुर। शहर-कस्बों दूधपुरा अवस्थित पुलिस लाइन के शस्त्रागार से हजारो कारतूस गायब होयबाक सनसनी मुख्यत समाचार प्रकाशित में आयल अछि जे वर्ष २०१५ से २०१७ क निर्गत पंजी क जाँच क क्रम मे पकड़ायल अछि। एहि मे कार्रवाइन क मैगजीन,इंसास सहित अन्य गोली का हिसाब में अंतर पाओल गेल अछि। दलसिंहसराय डी एस पी श्री कुंदन कुमार के नेतृत्व में गठित तीन सदस्यीय समिति एंकर जाँच करत। पंजी के जाँच टीम में मुख्यालय डी एस पी विजय कुमार सिंह, सर्किल इंस्पेक्टर राम नरेश पासवान सम्मिलित छलाह। एस पी दीपक रंजन मुफ्फसिल थानाध्यक्ष के एफ आई आर दर्ज करैत कार्रवाई करबाक निर्देश देल अछि जाहि मे मेजर सहित ११ गोटे के नाम अछि।
दर्ज मामला में सेवानिवृत्त सूबेदार भोला प्रसाद चौधरी , देवनंदन दास, सूबेदार राजेंद्र गिरी, हवलदार बच्चनदेव श्रीवास्तव,ए एस आई, उमाशंकर सिंह, सिपाही आशीष आनन्द, संजय शर्मा, रमाशंकर सिंह, हवलदार विजय गिरी, पूर्व सार्जेंट मेजर सहित १२ गोटे आरोपित छथि। जाँच रिपोर्ट में पूर्व सूबेदार भोला चौधरी, देवनन्दन दास, राजेंद्र गिरी, उमाशंकर सिंह, आशीष आनन्द पर सीधे गवन आ हेराफेरी की आरोप अछि।
प्राप्त जानकारी अनुसार डी आई जी के रेंज टीम के निरीक्षण के बाद शस्त्रागार के जांँच क ादेश देल गेल जकर आलोक मे एस पी दर्शाया कयल गेल जाँच मे ९ एम एम क३८१७ गोली कम छल।०.३०३ क ११० गोली,७.७२ एम एम एंकर्स ३९ क ४९ गोली आ ५.५६ एम एम के २६ गोली कम छल। डी एस पी कुंदन कुमार आशंका जतौलनि जे जाँच में गायब गोली का संख्या बढ़िया सकैत अछि।
एक अन्य प्राप्त सूचनानुसार पटना पुलिस क शस्त्रागार से कतेको हथियार गायब अछि।ने हथियार क हिसाब क मिलान भ रहल अछि आने अधिकारी कोनो उचित उत्तर द रहल छथि। विहार के अन्य जिला पुलिस लाइन में सेहो इयैह हाल अछि।गायब हथियार मे बोल्ट एक्शन क सात राइफल,कतेबो किछु राइफल,पेन पिस्टल गायब अछि, गिनती पूरा नहि भेल अछि।
डी जी पी श्री के एस द्विवेदी क आदेश क बाद जांच शुरू भेल, पटना पुलिस लाइन के जाँच अन्तिम चरण में अछि।


text:
स्वाध्याय लेख
– प्रवीण नारायण चौधरी
काल्हि शिव-पार्वती संवादक एक कथा अपने सभक समक्ष रखने रही जाहि मे गंगा स्नान सँ निष्पाप बनबाक फल केकरा प्राप्त होइत छैक तेकर बड सुन्दर आख्यान (चर्चा) छल। ओहि मे देल गेल दृष्टान्त केर अनुसार जे लोक बिना श्रद्धा आ विश्वास केँ मात्र दंभ वास्ते गंगा स्नान करैत अछि ओकरा वास्तविक फल नहि भेटैत छैक। मुदा एकर मतलब ई नहि जे गंगा स्नान व्यर्थ चलि जाइत छैक। विश्वासक संग कयल गेल गंगा स्नान केर फल भेटिते टा छैक। आजुक स्वाध्याय सँ प्राप्त तुलसीदास जीक कहल ई अनमोल वचन पर मनन करूः
मसकहि करइ बिरंचि प्रभु अजहि मसक ते हीन।
अस बिचारि तजि संसय रामहि भजहिं प्रबीन॥१२२ ख॥
प्रभु मच्छर केँ ब्रह्मा बना सकैत छथि और ब्रह्मा केँ मच्छरहु सँ बेसी तुच्छ बना सकैत छथि। एना विचारि कय चतुर पुरुष (प्रवीण) सब संदेह त्यागि केवल श्रीराम जी केँ भजैत छथि॥१२२ (ख)॥
विनिश्चितं वदामि ते न अन्यथा वचांसि मे।
हरिं नरा भजन्ति येऽतिदुस्तरं तरन्ति ते॥१२२ (ग)॥
हम अहाँ सँ नीक जेकाँ सुनिश्चित कयल गेल सिद्धान्त कहैत छी – हमर वचन अन्यथा (मिथ्या) नहि अछि, जे मनुष्य श्री हरि केर भजन करैत अछि ओ अत्यन्त दुस्तर संसार सागर केँ सहजहि पार कय जाइत अछि॥१२२ (ग)॥
आइ एकटा आर बहुत रोचक शिव-पार्वती संवाद अपने सभक वास्ते अनने छी। हम मनुष्य प्रजाति केँ सुख आ दुःख जे होइत अछि से स्वनिर्मित कर्म केर परिणाम होइछ। एहि बात केँ आजुक एहि संवाद सँ हम सब जनबाक कोशिश करी, आशा अछि जे एकर गहींर मर्म केँ हम सब अपन-अपन जीवन मे उतारबाक भरपूर प्रयास सेहो करब।
एक बेर माता पार्वती शिवजी सँ पृथ्वीलोक आ मनुष्यक जीवन पर आधारित बहुत गम्भीर चर्चा उठेलीह। पुछलखिन, प्रभु! अहाँक एकटा लीला बड़ा अचरज करययवला अछि, अहाँ दुःखी केँ आर बेसी दुःख दैत छियैक आ सुखी केँ आर बेसी सुख। महादेव विहुँसैत बजलाह – हे प्रिये! अहाँक प्रश्न बड मार्मिक अछि। एकर उत्तर देबाक लेल अपना दुनू गोटे केँ पृथ्वीलोक चलय पड़त। पार्वती सहर्ष तैयार भेलीह। दुनू गोटे पृथ्वीलोक केर एकटा गाम अयलथि। शिवजी माता पार्वती सँ कहलखिन जे चूँकि हम सब मनुष्यलोक मे आयल छी त एतय मनुष्य सब जेकाँ भोजन सेहो करय पड़त। अहाँ भोजन पकेबाक/बनेबाक तैयारी करू।
माता पार्वती मनुष्य सब जेकाँ भोजन तैयार करबाक लेल चूल्हा बनाबय चलि देलीह, आ महादेव भोजनक सामग्री इन्तजाम करय चलि देलाह। पार्वती चूल्हा बनेबाक लेल ईंटा ताकय बस्ती दिश गेलीह, एकटा जीर्ण-शीर्ण घर सँ ईंटा लय कय चूल्हा बना लेलीह। कनियेकाल मे भगवान् महादेव खालिये हाथ ओतय प्रकट भऽ गेलाह। पार्वती विस्मय सँ पुछि बैसलीह, “आहि रे बा! एना खालिये हाथ आबि गेलहुँ से भोजन कथी सँ बनाउ हम?” महादेव कहलखिन जे आब तेकर जरूरत नहि पड़त। अहाँ ई बताउ जे ई चूल्हा जे बनेलहुँ से ईंटा कतय सँ अनलियैक? पार्वती कहलखिन जे हैवा बस्ती दिश जाय एकटा जीर्ण-शीर्ण पड़ल घर सँ। महादेव हुनका विहुंसैत कहलखिन जे ‘जीर्ण-शीर्ण घर सँ कियैक? कोनो बढियाँ घर के ईंटा कियैक नहि अनलहुँ?”
माता पार्वती जवाब देलखिन जे हे बाबा! नीक घर सब तेनाकय सजाकय लोकक रेख-देख मे देखलहुँ जे ओतय सँ कोना अनितहुँ। जीर्ण-शीर्ण पड़ल घर मे ईंटा सेहो उखड़ले अवस्था मे देखि ओतहि सँ आनि लेलहुँ। मुदा अहाँ जे ई सब पुछि रहल छी से कियैक? महादेव कहलखिन, “हम एहि लेल अहाँ सँ ई प्रश्न पुछलहुँ जे अहाँक पुछल प्रश्नक जवाब एहि प्रश्नक उत्तर मे समाहित अछि।” पार्वती जी तैयो विस्मय करैत छथि। महादेव कहैत छथिन जे दुःख या सुख लोकक अपनहि कर्मक फल होइत छैक। जे दुःखी रहैछ ओ अपन कर्मगति केँ सुखी बनेबाक लेल प्रयत्न करय त निश्चित सुखी भऽ जायत। जेना जीर्ण-शीर्ण पड़ल घर केँ लोक ओहि अवस्था मे आर बिना रेख-देख केँ छोड़ि दैत अछि तहिना दुःखी मनुष्य अपन दुःख सँ पीड़ित भऽ यत्न करब छोड़ि खाली कपार पीटैत रहैत अछि, कहू एहि सँ ओकर दुःख केना दूर हेतैक! आर अहाँ जे कहलहुँ जे निकहा घर सब सजल आ सँवारल उचित रेख-देख मे अछि से सुखी लोक केर प्रतिनिधित्व कय रहल अछि। जे सुखी रहैछ ओ सदिखन अपन सुख केँ बरकरार रखबाक लेल यत्नशील रहल करैत अछि। तेँ ओकर सुख दिन-ब-दिन बढिते चलि जाइत छैक। आशा करैत छी जे अहाँक सवालक सही उत्तर भेटि गेल। पार्वती जी सहमति मे माथ डोलेली।
आब एहि संवाद सँ हम सब कि सिखलहुँ, कि बुझलहुँ आ हमर-अहाँक जीवन केँ कोन गति या यत्न संग आगू सजायब-सम्हारब से हमरे-अहाँक अपन सोच, मति आ कर्मठता पर निर्भर करत। जहाँ सुमति तहाँ सम्पत्ति नाना, जहाँ कुमति तहाँ विपत्ति निदाना!! पाठक अपन प्रतिक्रिया दियए लेल नहि बिसरब खाली!! ॐ तत्सत्! हरिर्हरिः!!


text:
५ मार्च २०२०। मैथिली जिन्दाबाद!!
आगामी १२ अप्रैल २०२० केँ मैथिली-मिथिलाक सर्वश्रेष्ठ संगठन चेतना समिति पटना द्वारा ‘विसपी महोत्सव’ केर आयोजन होमय जा रहल अछि। एहि महोत्सव मे सहभागिता लेल विभिन्न संस्था, व्यक्ति आ समूह केँ आमंत्रित कयल जा रहल अछि। एहि क्रम मे मैथिली जिन्दाबाद केर संपादक सह दहेज मुक्त मिथिलाक संस्थापक अध्यक्ष प्रवीण नारायण चौधरी केँ सेहो आमंत्रित कयल गेलनि अछि।
आमंत्रण पत्र सँ व्यक्त भावना अनुरूप चेतना समिति पटनाक मूल उद्देश्य महाकवि कोकिल विद्यापतिक मूल डीह केँ पर्यटन केन्द्रक रूप मे प्रचारित-प्रसारित करबाक संग ओहि क्षेत्रक जन-गण-मन मे आत्मगौरवक बोध करायब निहित अछि। मैथिल मात्रक उपराष्ट्रीय सांस्कृतिक जागरणक नायक तथा सम्पूर्ण विश्व मे ‘देसिल बयना’ (मातृभाषा) केर महत्वक प्रतिपादक-गायक मैथिली भाषा-साहित्यक गौरवपुरुष, कविकोकिल विद्यापतिक विसपीक मिथिलाक सांस्कृतिक इतिहास मे अत्यन्त महत्वपूर्ण स्थान छैक। से मात्र एहि हेतु नहि जे ओ कविकोकिल विद्यापतिक जन्मस्थान छनि आ हुनक गीत एवं विद्वतापर प्रसन्न भए राजा शिव सिंह विसपी ग्राम हुनका दान मे दए देलथिन, अपितु एहू लेल जे विद्यापतिक पूर्वहि सँ विसपी अपन अद्वितीय विद्वता एवं शौर्यक लेल प्रसिद्ध अछि, तथा मिथिलाक विभिन्न राजा लोकनिक शासन-व्यवस्था मे गरिमामय पदपर ओहिठामक विद्वान् आसीन रहि, मिथिलाक गौरव बढौने चथि। – एहि तरहक उच्च भावनाक संग विसपी महोत्सव मे एकर परिचितिक विस्तृत स्तर पर परिचित करेबाक अछि।
प्रस्तावित कार्यक्रम मे विसपीक महत्वक एवं विद्यापतिक साहित्य मे समाज सुधार विषय पर आमन्त्रित विद्वान द्वारा परिचर्चा, मैथिलीक विभिन्न संस्था एवं जनप्रतिनिधि सभ द्वारा मिथिलाक एक सांस्कृतिक पर्यटन स्थलक रूप मे विसपीक विकास पर चर्चा एवं सुझाओ, तथा विद्यापतिक साहित्यपर केन्द्रित सांस्कृतिक कार्यक्रमक आयोजन कयल जायत। बिहार सरकार द्वारा विसपी केँ पर्यटक स्थलक रूप मे विकसित करबाक निर्णय प्रति कृतज्ञता व्यक्त करबाक संग-संग मूल आयोजक समिति द्वारा देश-विदेश मे मैथिली-मिथिला प्रति सेवाभाव रखनिहार विभिन्न संस्था सब केँ सेहो संग लैत आगू बढबाक योजना अछि। विभिन्न संस्थाक प्रतिनिधि एहि मे सहभागिता देता से सुनिश्चित अछि।


text:
जीवन मे तेसर बेर गीताक स्वाध्याय आइ सँ शुरु भेल…..
पहिल दिन आइ पहिले अध्यायक मात्र २० गो श्लोक पढलहुँ….
धृतराष्ट्रक प्रश्न सँ प्रारंभ – “धर्मक्षेत्र कुरुक्षेत्र मे युद्धक इच्छा सँ समवेत (एकत्र) भेल ‘हमर लोक’ आ पाण्डव कि कय रहल अछि संजय?” – एहि पाँति मे बहुत रास दर्शन निहित अछि।
धर्मक्षेत्र केर रूप मे विख्यात कुरुक्षेत्र – एतय बहुत पहिनहि सँ अनेकानेक धार्मिक यज्ञ-अनुष्ठानादि होइत रहल इतिहास छल। ताहि ठाम युद्ध करबाक निर्णय सहित कौरव ओ पाण्डव एकत्रित भेल छथि।
धृतराष्ट्र यानि दुर्योधनक पिता एवं कुरु वंशक राजा – ओहि पक्षक छथि जिनका सँ शान्ति समझौता व अहिंसा केर मार्ग सँ न्याय पेबाक अवसर पाण्डव वास्ते समाप्त भऽ गेल छलन्हि।
कतेको अवसर पर कौरवक कोप सँ दर-दर भटकल छलाह पाण्डव – द्युत क्रीड़ा मे धर्मराज युधिष्ठीर संग छल ओ कपट, द्रौपदीक सरेआम सभा मे वस्त्रहरण करबाक कुत्सित कूकर्म, अज्ञात वास सहितक राज्य-निकाला (निर्वासन), लाखक घर मे जरेबाक वीभत्स आपराधिक षड्यन्त्र, अप्रत्यक्ष युद्धक भार आदि सँ पाण्डव केँ त्रस्त राखल गेले छल। अन्त मे स्वयं कृष्ण द्वारा समझौता-सहमति करेबाक मध्यस्थता पर्यन्त केँ अपमानजनक ढंग सँ नकारबाक घोर पापाचार कौरव द्वारा कैल गेल। आर परिणाम यैह जे युद्ध मे जीतलाक बादे पाण्डव अपन हक ओ अधिकार प्राप्त कय सकैत छथि, ताहि वास्ते युद्ध अन्तिम अस्त्र बनि सोझाँ मे छल।
राजा धृतराष्ट्र शर्त मुताबिक दिव्यदृष्टि प्राप्त सहायक संजय सँ युद्ध स्थलक आँखिक देखल हाल सँ अवगत होयबाक जिज्ञासा रखैत छथि।
गौर करू! जिज्ञासा मे अछि - हमर लोक – अर्थात् पुत्र दुर्योधनक अगुवाई मे कौरवी सेना…. आ दोसर पक्ष यानि पाण्डव – दुनूक दुइ भाग मे विभाजन करैत मानुसिक मायावृत्ति मुताबिक अपनहि पक्षक कुशलताक कामना सहित एकटा प्रश्न पूछैत जानकारी लेबय लेल संजय सँ पूछैत छथि धृतराष्ट्र।
आर, तदोपरान्त संजय द्वारा सेहो राजाक इच्छा बुझैत प्राथमिकता दुर्योधनक अवस्थाक वर्णन करैत कहैत छथि, “दृष्ट्वा तू पाण्डवानीकं व्यूढं….” – यानि पाण्डवक सेनाक युद्ध लेल तत्पर पंक्तिबद्ध स्वरूप देखैत दुर्योधन अपन आचार्य (पितावत् स्नेह देनिहार ब्राह्मण गुरु) द्रोण लंग पहुँचैत हुनका सँ पाण्डवक सेना हुनकहि पूर्व मित्र जे बाद मे मुख्य शत्रुक रूप मे परिणति पाबि गेल छलाह, यानि द्रुपद राजा, तिनकर पुत्र धृष्टद्युम्न द्वारा सजायल युद्ध लेल उद्यत् छल, से देखौलनि।
विश्लेषण कएनिहार आ बात बुझनिहार विवेकशील हरेक मनुष्य स्थिति भाँपि सकैत अछि। दुर्योधन अपन सेनापति सँ सल्लाह करबाक लेल नहि जाय सीधे डेरायल बच्चा जेकाँ अपन पितावत् प्रेम देनिहार गुरुदेवक शरण मे गेला। मुदा हुनकर भितरिया स्याहपन एतहु कूबोली टा निकालैत गुरु पर्यन्त केँ सनकेबाक ध्येय सँ बजैत देखाएत अछि। ‘तव शिष्येण धीमता’ यानि ओ व्यूढ (योद्धाक पांति मे सजल स्वरूप) रचनिहार द्रुपदपुत्र धृष्टद्युम्न जे पाण्डवक सेनापति छलाह ओ आचार्य द्रोणक शिष्य छलाह – से चुटकी लैत दुर्योधन भितरे-भितर डरायल-सहमल रहैत कहैत छथि गुरुसँ… ‘अहींक शिष्यक दक्षता’ सँ ओ सेना आइ एहि रूप मे सोझाँ युद्ध लेल तैयार अछि से देखू।
दुर्योधन आचार्य द्रोण केँ आरो महारथी सबहक परिचय करबैत कहैत छथि, “भीम ओ अर्जुन समान महाबली-महाधनुर्धर योद्धा युयुधन, विराट, द्रुपद, धृष्टकेतु, चैकितान, काशीराजा समान नरश्रेष्ठ, पुरुजित, कुन्तिभोज तथा शैव्य…. शक्तिशाली युधामन्यु, वीर उत्तामौजादि, सुभद्रा ओ द्रौपदीक पुत्रादि – जे सब महारथी छथि, ओ पाण्डवसेना मे दृष्टिगोचर छथि।”
विदित हो जे महारथीक साहित्यिक अर्थ होइत छैक – युद्ध कौशल मे कुशल आर एगारह हजार धनुर्धर केँ असगरे सम्हारनिहार रथ आरूढ योद्धा। दोसर बात, अर्जुन ओ भीम केर वीरता दुर्योधन बाल्यकालहि सँ गुरुकुल मे देखैत आयल छलाह। तेसर बात, आचार्य द्रोणहि सँ ओ सब गोटे युद्ध कौशल केर पाठ लेने छलाह। चारिम बात, कतेको बेर गुरु आश्रम मे आपसी कलेवर देखेबाक परीक्षा मे एक-दोसरक बहादुरी सँ पहिनो परिचय भेटले छलन्हि। पाँचम आ अन्तिम बात, हुनका पाण्डव सेना मे आइ युद्धक अन्तिम निर्णय केलाक बाद भीम ओ अर्जुनहि समान अनेकानेक महारथी सब देखा रहल छन्हि। स्पष्ट छैक, अहाँ भले कतबो बहादूर छी, यदि आत्मबल सत्य ओ न्याय सँ आभूषित नहि अछि तऽ सोझाँ सबटा महारथिये नजैर पड़त। दुर्योधन अपन पूर्वक व्यवहार ओहिना अहंकार मे रहैत वर्तमान अन्तिम परीक्षा मे अपना केँ कमजोर ठानि रहला अछि। आचार्य एवं ब्राह्मणश्रेष्ठ द्रोण सँ मंत्रणा करैत ओ तैयो अपना केँ तैयार कय रहला अछि।
“हे द्विजश्रेष्ठ! अपनो सब मे जे सब विशिष्ट योद्धा छथि तिनको परिचय अपनेक जानकारी कराबी। अपने स्वयं, भीष्म, कर्ण आ कृप समान समितिंजय (युद्ध मे सदा विजेता), अश्वत्थामा, विकर्ण, सौमदत्त पुत्रादि, जयद्रथ, आरो अनेक रास महारथी, युद्ध-कौशल-कुशल, भिन्न-भिन्न अस्त्र-शस्त्र सँ लैस, हमरा वास्ते प्राणक आहूति देबाक लेल तैयार एहि युद्धभूमि मे मौजूद छथि।” – दुर्योधन अपन सेनाक वर्णन सेहो किछु एहि अन्दाज मे कय रहला अछि जाहि मे गुरु द्रोण केर उल्लेख प्रथमहि करैत हुनक सार कृप केर नामक उल्लेख मे विशेष अभिव्यक्ति ‘युद्ध मे अपराजित यानि समितिंजय’ कहिकय चढेबाक भाव स्पष्ट अछि।
अपर्याप्तं तदस्माकं बलं भीष्माभिरक्षितम्।
पर्याप्तं त्विदमेषां बलं भीमाभिरक्षितम्॥१०॥
एहि श्लोक मे पर्यन्त दुर्योधन द्वारा अपन सेना जेकर रक्षाक भार पितामह भीष्म पर अछि तेकरा अपर्याप्त कहला। जखन कि भीम द्वारा रक्षित पाण्डवक सेनाकेँ ओ पर्याप्त कहलनि अछि। व्याख्या कएनिहार एकरा दुइ तरहें लैत छथि। कियो कहैत छथि जे एतय दुर्योधन पाण्डवक सेनाकेँ पर्याप्त कहबाक तात्पर्य आंगूर पर गानय सँ लैत छथि, जखन कि अपन सेनाकेँ अनगिनती कहि रहला अछि। हमर विचार, एकटा डेरायल लोक सदिखन अपन कमजोरी टा देखैत छैक। अतः हम निष्कर्षक संग कहि सकैत छी जे दुर्योधन दुनू सेनाक तूलना करैत आचार्य द्रोणक समक्ष मनोभावना प्रकट कय रहला अछि। आर, हुनका स्पष्ट भाव मे अपन कमजोर अवस्था देखबैत रक्षाक भार सौंपि रहला अछि। डूबते को तिनके का सहारा – ई हिन्दी कहावत एतय प्रयोग करू तऽ बेजा नहि होयत। अन्तर्मनक भय लोक केँ भितरे-भितर खाइत रहैत छैक। दुर्योधन अपन मनोवृत्ति सँ परिचित अछि, आर अन्तिम परीक्षाक समय ओकरा मे वैह भितरका भय एहेन भाव स्वतः उगैल रहल छैक।
एकटा बात आर, सेनाक रक्षक – यानि अभिभावकत्व प्रदान कएनिहार। भीष्म पितामह कौरवी सेनाक अभिभावक छलाह। तहिना पाण्डवक सेनाक रक्षक यानि अभिभावक भीम केँ देखला। महाभारतक विभिन्न पूर्व प्रकरण एहि बात केँ देखबैत अछि जे भीम दुर्योधनक प्रबल शत्रु छलाह। आन भैयारी मे समझौता अहिंसा ओ वार्ता द्वारा करबाक इच्छा प्रबल छलन्हि, मुदा भीम बच्चे सँ दुर्योधन संग गदा-युद्ध मे प्रतियोगिता करैत अन्त मे द्रौपदी केँ वचन देने छलाह जे हुनकर खूजल केस दुर्योधनक रक्त सँ भिजबैत बान्हबाक प्रतिज्ञा ओ एक दिन जरुर पूरा करता।
आगू बढी! दुर्योधन उपरोक्त सब अवस्थाक वर्णन करैत आचार्य द्रोण केँ एकटा अन्तिम भार सौंपैत छथि जे आब अपने जतय-कतहु ठाढ रहब, मुदा भीष्म पितामहक रक्षा करैत रहू। एतय ब्राह्मण आचार्य पर कौरवसेनारक्षक भीष्म केर रक्षकक रूप मे हुनका पर ओ अन्तिम भार सौंपैत छथि।
टिप्पणीकार लोकनि एहि दुर्योधन-द्रोण वार्ता पर विभिन्न तरहें अपन विचार दैत छथि। सबहक विचार आ अपन मनोभावनाक संङोर सहित पूर्ण निर्णीत रूप मे हम कहि सकैत छी जे दुर्योधन खिन्न छथि। ओ केवल अपन पूर्व वृत्ति अहंकारी ओ अन्यायी होयबाक चलते। आइ अन्तिम परीक्षाक बेर छन्हि। आब युद्ध आरंभ होयत। तखन ओ आचार्यक शरण मे रक्षार्थ उपस्थित होइत छथि, मुदा शर्त अपनहि आगाँ रखैत छथि। आचार्य हुनकर बात सुनैत बहुत बेसी प्रभावित नहि होइत छथि, कारण ओ दूरदृष्टि सँ संपन्न आर पूर्वक प्रकरण सँ आहत सेहो छथि। लेकिन परिस्थितिवश ओ राजधर्मक निर्वाह करैत आइ राजा धृतराष्ट्र केर वंशजक संग – यानि राजा दुर्योधनक संग अपन नून खेबाक मूल्य अदा कय रहल छथि। तथापि, सत्यक विजय सदिखन होयबाक नीति सँ सुपरिचित आ दुर्योधनक कुटिल वचन सँ सेहो भलीभाँति परिचित आचार्य अप्रभावित रहि जाइत छथि। से देखि, अपन प्रपौत्रक मनोबल केँ उच्च करबाक निमित्त सँ पितामह भीष्म शंख फूकैत जोश भरैत छथिः
तस्य संजनयन्हर्ष कुरुवृद्ध पितामहः।
सिंहनादं विनद्योच्चैः शङ्खं दध्मौ प्रतापवान्॥
ओ सिंह समान गर्जना करयवला ध्वनि संग शंख फूकैत युद्धघोषणा करैत छथि। एहि सिंह-गर्जना-शङ्खध्वनि सुनैत देरी संपूर्ण कौरवी सेना द्वारा भिन्न-भिन्न प्रकार भयावह ध्वनिक संग युद्धघोषणा निमित्त रणभेड़ी, ढोल, नगाड़ा, गोमुख, तुमुल आदिक स्वर समूचा आकाश मे गुंजायमान् भऽ जाएत अछि। टिप्पणीकार कहैत छथि, अहु विन्दुपर अग्रसरता कौरवे पक्ष द्वारा देखायल गेल।
तखन, माधव आर पाण्डव सेहो प्रति-उत्तर स्वरूप क्रमशः शङ्खघोष करैत छथि। सब कियो अपन-अपन विशिष्ट शङ्खध्वनि करैत छथि। हृषिकेश पाञ्चजन्य नामक, अर्जुन देवदत्त नामक, वृकोदर पौण्ड्र नामक, आदि भयानक स्वर सँ सोझाँवला केँ आक्रान्त करयवला शङ्खध्वनि सँ युद्धघोष करैत छथि। एहि सँ स्वाभाविके रूप मे कौरव सेनाक हृदय काँपि उठैत अछि।
तखनहि, अर्जुन एहि युद्ध लेल उद्यत् सेना केँ देखैत अपन कपिध्वज सहितक रथ पर सवार श्रीकृष्ण सारथिरूप मार्गदर्शक सँ कहय लगैत छथिः …… क्रमशः…….
हरिः हरः!!


text:
— विवेकी झा।
दहेज समाज मे फैलल ओ बीमारी अइछ जेकर बुराई त हर आदमी करैत अइछ पर एकर ईलाजक दबाय खाय नय चाहैत अइछ । अगर आहाँ लेलौ दहेज त आहाँक बुराई त हम क सकैत छी पर खुद लेलौ त कुर्ता झरैत निकैल जायत छी ।
विवाह के समय वधू के परिवारक तरफ़ सँ वरक परिबार के दय बाला सम्पत्ति दहेज अइछ ।भारत में दहेजक पुरान नाम जखन सुरुआत भेलैय त एकरा “वर-दक्षिणा ” के नाम सँ जानल गेल, तय एकरा समाजिक आ धार्मिक बिरोध सेहो नय भ सकलय । पर ई आधुनिक समय अतेक बिकराल रुप ल चुकल आइछ जे लोग एकर लालच में अशुर भ गेल ।
आधुनिक समय में ई प्रथा के रोकै के लेल कानून व्यवस्था त बहुत अइछ। भारत सरकार दहेज के एक बहुत पैघ सामाजिक बीमारी मानैत अइछ, लेकिन दहेज के समाप्त करै के लेल सब कानूनी प्रयास निष्प्रभावी भ रहल अइछ।
एकर बिस्तार के देख हमर मन में ई भाबना आबैत अइछ …..
कीया सीते अखनो घर घर अग्नि परीक्षा दैया ?
बैदेही सिसैक सिसैक के कीया अपन बात रखैया ?
कीया बापक कन्धा पर (डोली पर)गेल मैथिली ,
बापे के कन्धा पर (अर्थी पर)आबैया ?
कीया जानकी झुली हवा में , सबभक कर्ज चुकबैया ?
भारतक बेटी बिन गलति के दहेजक मैर कीया सहैया ?
मिथलानी अपन भाग्य के एना कीया कोसैया ?
ई सब देख के कीयाने बिधाता अपन लेख बदलैया ?
कखैन तक सहत ई सब हमर आहाँक बेटी ,
समाज आबो कीया नय सुधरैया ।
दहेज एक सामाजिक बुराई अइछ जेकर कारण समाज में महिला के प्रति अकल्पनीय यातनाएँ और अपराध उत्पन्न भ रहल अइछ । भारतीय वैवाहिक व्यवस्था अतेक प्रदूषित भ चुकल अइछ कि सरकारक सब निति ब्यबस्था धरल परल रैह जायत अइछ । सरकार नय केवल दहेज प्रथा के मिटाबै के लेल अपितु बालिकाओं की स्थिति के उत्थान के लेल कई कानून और योजनाओं द्वारा सुधार हेतु प्रयासरत अइछ ।
हालाँकि ई समस्या के सामाजिक प्रकृति आ झूठक मान सम्मान के कारण सब कानून हमार समाज में वांछित परिणाम दय में विफल अइछ ।
ई समस्या से छुटकारा पाबै के लेल हमरा आहाँ के सामाजिक और नैतिक चेतना के बढाबै परत , अपन बच्चा सब के शिक्षाक स्तर बढाबै परत ।हमर आहाँ के सिर्फ सोच नय बल्कि बेटी और वधु के एक रुप सँ देखै परत । तखन ई दहेजक आभिसाप सँ बचल जा सकैत अइछ आ ई प्रथा के खिलाफ जे कानून बनल अइछ ओ और प्रभावी ढंग से लागू करै में मददगार भ सकैत अइछ ।
दहेज प्रथा के खतरा सँ बचै आ और प्रभावी ढंग सँ निपटै के लेल युवा आशा एकमात्र साधन अइछ । ओकरा जागरूक भेनाय और हुनकर दृष्टिकोण के व्यापक रूप सँ बढाबै के लेल हुनका नैतिक शिक्षा देबाक चाहि । दहेज प्रथा नय केवल अवैध अइछ बल्कि अनैतिक सेहो अइछ । अहि कारन दहेज प्रथा की बुराइयों के प्रति समाज के अंतरात्मा के पूरा तरह सँ जगाबै के ज़रूरत अइछ । ताकि समाज में दहेज की मांग करै वाला की प्रतिष्ठा कम भ जायत ।
अगर हम नय बदलब त ई आय जे समाज में अतेक बिकराल रुप लेने आइछ त कैल हमर आहाँ के बेटी माँ बापक स्थिति के देख ई कहैत नय चुकती ……
गै माँ हम मनलियौ तोहर सब बात,
हमर बियाह ज छौ तोहर इच्छा,
त क दे तु हमर विवाह।
पर एक बात तु कनि हमरो मान,
अपन बेटी दै सँ बढ़ियाँ,
तु हुन्कर बेटे ल आन ।।


text:
हमरा हँसी लगैत अछि
हाहाहा! आब हमरा हँसी लगैत अछि,
अपना आप पर,
अपन समाज पर,
अपनहि लोक-वेदपर!
कि कही अपना आप केँ या समाजकेँ…
झूठक दिलासा टा लगैत अछि सबटा हमरा!
फूइस बाजिकय कतीकाल चलत?
केकरा रिझेबय रिक्त बोल-वचन सँ?
तैयो हम बजैत छी,
कहैत छियैक सब बात,
बनि जेतय मिथिला राज,
हेतय सबटा मैथिलीक काज,
तीस लाख लोक घेर लेतय दिल्ली केँ,
लाखक-लाख छैक आस-पड़ोसक राज्यमे सेहो,
पलायन कय घर सँ आब सबटा ओत्तहि रहैत छैक,
एक हाक पर सब आबि जेतय,
बनि जेतय मिथिला राज,
हेतय सबटा मैथिलीक काज!
ई सबटा भाषण थीक,
खूब ताली भेटैत छैक ई सब बजला पर,
बस तालिये टा थिकैक ‘राजनीति’ आइ,
फूइस बाजब आ स्वार्थहि मे डूबब,
यैह टा थिकैक काजनीति आइ!
आडंबर छै संसार मे,
देखाबा बस आधार मे,
जानि कोन कीर्ति बनतैक,
जानि केहन विकास हेतैक,
ई सब सोचैत हम भेल छी हरान,
अपना आप सँ छी भयंकर परेशान,
एना मे कि सद्गति भेटत मरलो पर,
आ कि कहियो भेटता हमरो भगवान,
गुम छी,
चुप छी,
आँखि मुनि लैत छी,
डर भागि जाएत अछि हमर!
यैह थीक जीवन हमर वर्तमान मे,
कोना कहू के अछि बयमान के ईमान मे,
बताह हम छी आ कि ई संसार,
ईहो निर्णय लेल अपने पड़ल हम मझधार,
आब लिखि छोड़ैत छी ई विचार,
जानि कि लिखल अछि कपार मे!!
हाहाहा! हँसी लगैत अछि!!
हमरा हँसी लगैत अछि!!
हरिः हरः!!
विश्व कविता दिवस पर अपने सब लेल सादर समर्पित
– प्रवीण


text:
मैथिल विद्वान आओर ललित नारायण मिथिला विश्वविद्यालय के पूर्व कुलपति डॉ उमानाथ झाजी आब एहि दुनिया मे नहि रहलाह. 7 दिसंबर सोम दिन हुनकर निधन भs गेलन्हि. अगिले मास एक जनवरी के हुनकर 87मा जन्मदिन छलन्हि. डॉ उमानाथ झा जीक जन्म 1 जनवरी 1923 के मधुबनी जिला के महरैल गाम मे भेल छलन्हि. साहित्यकार... कथाकार उमानाथ जी ललित नारायण मिथिला विश्वविद्यालय मे अंग्रेजी के विभागाध्यक्ष सेहो छलाह. ओ 1981 सं 1983 धरि एहिठाम के वीसी सेहो रहलाह.
उमानाथ जी पिछला किछ दिन सं बीमार छलाह...आ दरभंगा स्थित अपन निवास पर अंतिम सांस लेलाह. हिनकर अंतिम संस्कार सतीस्थान मे बागमती नदी कात मे कएल गेल.
डॉ साहेब कइटा पोथी लिखने आओर संपादित कएने छथिन्ह. हिनकर रचना मे रेखाचित्र. अतीत ( कथा संग्रह 1984 ), मैथिली नवीन साहित्य, इंद्रधनुष , विद्यापति गीतशती (संपादन) , किम अधिकम, बीतल दिन आ बिसरल लोक शामिल अछि. अतीत के लेल हिनका 1987 मे साहित्य अकादमी पुरस्कार सेहो मिलल छनि. हिनकर निधन के खबर सं पूरा मिथिला मे शोक के लहर छा गेल अछि आओर एहि के संग मैथिली साहित्य के एकटा प्रमुख स्तंभ ढहि गेल अछि